title: Antilooppijänis

text: Ensisijaisesti antilooppijänistä tavataan Yhdysvaltojen lounaisosissa. Tiheimmiten se elää Arizonan osavaltiossa, mutta laji on levinnyt myös New Mexicoon, Kaakkois-Kaliforniaan sekä osittain myös pohjoiseen Meksikoon. Elinympäristöiksi antilooppijänikselle kelpaavat hyvin erilaiset asuinalueet. Sitä tavataan ruohoisilta kukkuloilta tai tasangoilta. Niitä elää kuitenkin myös Yhdysvaltojen lounaisosien aavikoilla sekä kaupungistuneilla alueilla, johon ne ovat sopeutuneet hyvin.


title: Antilooppijänis

text: Antilooppijänis on yöeläin ja ruokailee lähinnä myöhään illalla ja varhain aamulla. Se on hiljainen eläin, joka harvoin ääntelee lukuun ottamatta huutoa sen ollessa hädässä. Kolojen kaivamisen sijaan se vaaran uhatessa luottaa ennemmin nopeaan juoksutaitoonsa. Erikoista antilooppijäniksessä on se, että se voi antaa signaaleja antilooppien tavoin nostamalla takapuolensa valkoisia karvoja. Näitä signaaleja annetaan silloin, kun jänis juoksee saalistajaa karkuun.


title: Antilooppijänis

text: Sadekausina, joita on kaksi vuodessa, jänis syö tuoretta heinää. Kuivina kausina ravinto koostuu kaktuksesta ja mesquite-pensaasta. Veden juonti on jänikselle lähes tarpeetonta, sillä se saa kaiken tarvitsemansa nesteen syömistään aavikkokasveista.


title: Antilooppijänis

text: Naaraat synnyttävät usein alle vuoden ikäisinä, ja lisääntyminen jatkuu vuoden ympäri. Pesue syntyy joka vuosi ja pesueen koko on 2–4 poikasta.


title: Antilooppijänis

text: Antilooppijäniksellä on kaksi alalajia:


title: Anders Jacobsson ja Sören Olsson

text: Anders Jacobsson (s. 1963) ja Sören Olsson (s. 1964) ovat ruotsalaiset serkukset, jotka tunnetaan yhdessä kirjoittamistaan lapsille ja nuorille suunnatuista romaanisarjoista kuten "Lasse", "Bertin päiväkirjat", "Iida-Liisa" ja "Emanuel".


title: Anders Jacobsson ja Sören Olsson

text: Jacobssonin ja Olssonin humoristiset kirjat ovat menestyneet suuresti Ruotsissa, ja Suomessakin niitä on myyty yli kolme miljoonaa kappaletta. Jacobsson ja Olsson ovat julkaisseet yhdessä kymmeniä kirjoja, joista yli 30 on käännetty suomeksi.


title: Anders Jacobsson ja Sören Olsson

text: Kirjojen lisäksi serkukset ovat tehneet radio- ja televisio-ohjelmia sekä elokuvakäsikirjoituksia. He ovat lisäksi levyttäneet musiikkia Hemliga byrån -yhtyeenä ja päässeet listoille kappaleellaan "Hej, hej, hemskt mycket hej" 1980-luvun lopulla.


title: Anders Jacobsson ja Sören Olsson

text: Vuonna 2009 Lasse-kirjasarjan ensimmäinen osa "Sagan om Sune" pääsi mukaan kirjaan "Tusen svenska klassiker", johon koottiin tuhat Ruotsissa julkaistujen kirjojen, elokuvien, äänilevyjen ja tv-ohjelmien klassikkoa.


title: Mimmi Bergh

text: Jemina ”Mimmi” Bergh (1. syyskuuta 1845 Kuopio – 17. syyskuuta 1932 Oulu) oli suomalainen kirjailija ja tyttökoulun lehtori.


title: Mimmi Bergh

text: Limingan rovastin Julius Immanuel Berghin tytär Mimmi Bergh kävi Kuopion ruotsalaisen tyttökoulun ja seurasi myöhemmin opetusta Jyväskylän seminaarissa ja Helsingin suomalaisessa jatko-opistossa. Oulussa hän opetti useassa koulussa ja toimi ensimmäisenä johtajattarena Oulun suomalaisessa jatko-opistossa.


title: Mimmi Bergh

text: Bergh osallistui aktiivisesti hyväntekeväisyystyöhön, muun muassa Oulun diakonissakodin ja vankeinhoitoyhdistyksen toimintaan. Ollessaan opettajana Oulun lääninvankilassa hän kirjoitti kuusiosaisen sarjan "Kertomuksia ja mietteitä vangeille vankilan yksinäisyydessä" (1891–1892). ”Herätykseksi ja kehotukseksi” tarkoitetuissa vihkosissa Bergh suosittelee kurinalaista ja mukavuuksista karsittua elämäntapaa: mikään kärsimys ei ole turha, sillä maallisen vaivan palkka on iankaikkinen elämä taivaassa.


title: Mimmi Bergh

text: Teoksessa "Silmäyksiä aikamme emansipatsiooni-pyrintöihin" (1889) Bergh käsittelee naisasiaa muun muassa avioliiton, uskonnon ja moraalisten kysymysten näkökulmasta. Ajatukset yhteiskuntaluokkien ja sukupuolten tasa-arvoisuudesta olivat monella tapaa edellä aikaansa. Bergh kannatti tyttöjen koulutusta ja suhtautui suopeasti jopa yhteiskouluihin. Hänen näkemyksensä mukaan tytöistä tuli kasvattaa reippaita ja oma-aloitteisia kansalaisia, joilla olisi myös ”intelligenssiä” ja ”syvempää koulusivistystä”.


title: Mimmi Bergh

text: Mimmi Berghin muuta tuotantoa ovat palvelijoille suunnattu opas "Palvelija-Kuvastin" (1888) sekä "Luetko raamattua ja miten luet?" (1893). Lisäksi hän kirjoitti sanomalehtiin ja suomensi uskonnollisia teoksia ruotsista ja saksasta.


title: Contraband (Velvet Revolverin albumi)

text: Contraband on yhdysvaltalaisen hard rock -yhtye Velvet Revolverin vuonna 2004 julkaisema albumi. Albumilta julkaistut singlet: Slither, Fall To Pieces ja Dirty Little Thing (Promo).


title: Robert Coover

text: Robert Lowell Coover (s. 4. helmikuuta 1932 Charles City, Iowa, Yhdysvallat) on yhdysvaltalainen kirjailija. Hän on kirjoittanut kuuluisan artikkelin ”The End of Books”. Coover on hypertekstin pioneereja. Hän kuuluu elektronisen kirjallisuuden organisaation (Electronic Literature Organisation) perustajajäseniin.


title: Robert Coover

text: Coover opiskeli Indianan ja Chicagon yliopistoissa, ja hän on opettanut monissa eri yliopistoissa. Hän on opettanut myös verkkokirjoittamista Brownin yliopistossa, jossa hän työskentelee.


title: Robert Coover

text: Cooverin ensimmäinen romaani, "The Origin of the Brunists", voitti William Faulknerin säätiön esikoisteospalkinnon vuonna 1966. Hänen tuotantonsa käsittää novelleja ja näytelmiä. Parhaiten Coover tunnetaan teoksestaan "The Public Burning" (1977), jossa hän kuvaa sympaattiseen sävyyn Richard Nixonia. "Whatever Happened to Gloomy Gus of the Chicago Bears" (1987) puolestaan antaa Nixonista hyvin toisenlaisen kuvan.


title: Mario Reiter

text: Mario Reiter (s. 5. marraskuuta 1970 Rankweil, Itävalta) on itävaltalainen uransa lopettanut alppihiihtäjä.


title: Mario Reiter

text: Reiter voitti alppiyhdistetyn olympiakultaa Naganon kisoissa 1998. MM-kilpailuissa hän on ollut pujottelussa toinen ja yhdistetyssä kolmas. Maailmancupissa Reiter saavutti kolme voittoa (2 pujottelun ja yhden suurpujottelun).


title: Mario Reiter

text: Hän lopetti uransa kauden 2000/01 jälkeen.


title: Beagle 2

text: Beagle 2 oli Mars Express -luotaimen mukana ollut englantilainen laskeutuja. Sen Marsiin laskeutumisen epäonnistui 24. joulukuuta 2003. Helmikuun 6. päivänä 2004 ESA julisti sen virallisesti kadonneeksi. Tammikuussa 2015 ESA ilmoitti luotaimen löytymisestä. Beagle 2 näkyi Nasan Mars Reconnaissance Orbiterin HiRISE-kameran kuvista. Se oli laskeutunut Marsiin, mutta kuvien perusteella kaksi sen neljästä aurinkopaneelista jäi avautumatta. Nämä blokkasivat antennia ja näin laskeutujaan ei saatu yhteyttä.


title: Beagle 2

text: Beagle 2 muistuttaa suurta taskukelloa. Laskeuduttuaan sen oli tarkoitus avata neljä aurinkopaneeliaan ja ojentaa robottikätensä (Payload Adjustable Workbench, PAW), johon suurin osa mittalaitteista oli sijoitettu. Päinvastoin kuin NASAn robottikulkijat Spirit ja Opportunity, Beagle 2 ei ollut kykeneväinen liikkumaan.


title: Beagle 2

text: Beagle 2 kantoi mukanaan stereokameraparin, mikroskoopin, Mössbauer- ja röntgenspektrometrin, kaasukromatografin ja massaspektrometrin. Lisäksi siinä oli pora kivien hiomiseen sekä pieni kaira (Planetary Undersurface Tool, PLUTO), jolla voitiin kaivautua jopa metrin syvyyteen.


title: Beagle 2

text: Sen toiminta ajaksi oli kaavailtu 180–687 Maan päivää. Marsin vuoden pituus on 687 Maan päivää.


title: Fernando Redondo

text: Fernando Carlos Redondo Neri (s. 6. heinäkuuta 1969 Adrogué, Argentiina) on argentiinalainen entinen jalkapalloilija.


title: Fernando Redondo

text: Redondoa pidetään yleisesti yhtenä sukupolvensa parhaista keskikenttäpelaajista maailmassa. Hänet muistetaan erityisesti tyylikkyydestään ja kyvystään kontrolloida peliä.


title: Fernando Redondo

text: Redondo aloitti ammattilaisuransa kotimaansa pääsarjan Argentinos Juniorsin riveissä vuonna 1985. Vuonna 1990 hän siirtyi Espanjaan Tenerifen joukkueeseen. Espanjan suurseura Real Madrid hankki Redondon Tenerifestä vuonna 1994. Real Madridin riveissä hän pelasi uransa parhaat vuodet saavuttaen muun muassa kaksi Espanjan-mestaruutta ja kaksi Mestarien liigan voittoa. Vuodesta 2000 lähtien Redondo edusti vielä neljä kautta italialaista Milania, mutta loukkaantumiset pilasivat suurelta osin hänen uransa viimeiset vuodet.


title: Fernando Redondo

text: Argentiinan maajoukkueessa Redondo esiintyi 48 kertaa. Hän saavutti Argentiinan riveissä Kuningas Fahdin Cupin voiton vuonna 1992 ja Copa Américan voiton vuonna 1993. Ainoat MM-kisansa Redondo pelasi vuonna 1994. Hänen esiintymisiään maajoukkueessa rajoittivat erimielisyydet valmentajien kanssa.


title: Taistelutahto

text: Taistelutahto, "henkinen ryhti", "esprit de corps", joskus virheellisesti ”taistelumoraali”, on kyky pitää usko instituutioon tai tavoitteeseen yllä. Taistelutahto liittyy erityisesti sotajoukkoihin tai urheilujoukkueisiin, mutta myös muihin organisaatioihin vaikeissa tilanteissa.


title: Taistelutahto

text: Taistelutahto ymmärretään yleensä koko joukon, eikä niinkään yksilöiden, kollektiivisena ominaisuutena. Siihen vaikuttaa huollon ja taustatuen toimivuus, ylpeys (ammatista ja yksiköstä), sekä taistelutilanne. Se on joukon toiminnalle ehdottoman tärkeää. Basil Liddell Hart muotoili asian niin, että taistelun tarkoitus on murtaa juuri vastustajan taistelutahto.


title: Taistelutahto

text: Toisessa maailmansodassa osapuolilla oli totaaliseen sotaan liittyvä käsite ”kansan taistelutahto”, jota pyrittiin murtamaan terroripommituksilla, joissa pyrittiin tappamaan mahdollisimman paljon vihollisvaltion asukkaita.


title: Ratsutila

text: Ratsutila eli rustholli () oli maatila, jonka tehtävänä oli lähes koko ruotujakolaitoksen olemassaolon aikana, 1600-luvun lopulta vuoteen 1808 saakka, varustaa asekuntoinen mies ja hevonen sotaa varten. Ratsutilan isäntää kutsuttiin ratsutilalliseksi eli "rusthollariksi".


title: Ratsutila

text: Ratsutilat muodostettiin läänien ja pitäjien suurimmista maatiloista ja niiden tehtävänä oli varustaa asekuntoinen mies ja hevonen sotaa varten. Tavallisesti ratsupalvelusta suorittamaan palkattiin ulkopuolinen, jolle järjestettiin rahapalkan lisäksi torppa elantoa varten. Ratsupalvelua suorittamaan lähti usein myös talon nuorempi poika tai jopa isäntä itse. Vastapalvelukseksi miehen ja hevosen palveluksesta rustholli sai verohelpotuksia: ratsumiehen ja hevosen kustannuksiksi arvioitiin noin 50–80 taaleria. Mikäli talon omien verojen määrä ei riittänyt kuluihin, ratsutilalle voitiin tällöin määrätä aputila eli augmentti, joka maksoi veronsa päätilalle. Varsinaisella ratsutilalla saattoi olla useampikin aputila. Ratsupalvelusta suorittavan mahdollinen kuolema tai haavoittuminen aiheutti lisäkuluja tilalle, sillä sen oli hankittava uusi mies edesmenneen tai haavoittuneen tilalle.


title: Ratsutila

text: Ruotuväkiarmeija lakkautettiin Suomen siirtyessä osaksi Venäjän valtakuntaa. Tällöin rustholleille määrättiin vakanssi- ja passevolanssimaksu, jotka lakkautettiin vasta vuonna 1886, kun koko ruotujakolaitos lakkautettiin. Maksuksi vuonna 1809 määrättiin 10 tynnyriä viljaa ratsutilaa kohden.


title: Ratsutila

text: Ratsutilat nousivat usein tavallisten maatilojen ja ruotujakolaitokseen osallistuneiden tilojen yläpuolelle, ja ne muodostivat eräänlaisen talonpoikaisen eliitin. Usein nämä talonpojat olivat maatalouden uudistusten edelläkävijöitä ja vaikuttivat ratkaisevasti erilaisiin maaseudullekin levinneisiin ilmiöihin ja aatteisiin.


title: Ratsutila

text: Joskus myös ratsutilat saattoivat muodostua kartanoiksi, mikäli ne päätyivät säätyläisten omistukseen. Kartanoiden yhteydessä ja niiden synonyyminä käytössä ollut käsite säteriratsutila on kuitenkin eri asia kuin ratsutila yleensä, ja näin siis kaikki ratsutilat eivät ole olleet kartanoita, vaikka nimitys ratsutila usein saattaakin esiintyä kartanoiden yhteydessä liittyen niiden säteriratsutilaominaisuuteen. Ratsutilat ovat hyvin selkeästi Etelä-Suomen ilmiö, joka on pohjoisessa vieras ja joskus jopa täysin tuntematon.


title: Berit mila

text: Brit mila (בְרִית מִילָה) on uskonnollinen rituaali, jossa juutalaiset pojat otetaan Jumalan ja Israelin lasten yhteyteen ympärileikkauksessa, jonka suorittaa "mohel" perheen ja ystävien läsnä ollessa kahdeksantena päivänä syntymästä eli viikon ikäisenä (päivä jolloin poika syntyy lasketaan ensimmäiseksi päiväksi). Seremoniaa seuraa juhla-ateria ("seudat mitzva").


title: Berit mila

text: Ympärileikkaukselle löytyy peruste Toorasta. Ensimmäisen kerran se mainitaan 1. Mooseksen kirjassa 17:10-14, kun Jumala käskee Abrahamia ympärileikkamaan itsensä, kaikki jälkeläisensä ja talossaan asuvat miehet liiton merkkinä Jumalan ja Abrahamin suvun välillä. Leviticuksessa on myös seuraava käsky:


title: Berit mila

text: Tooran mukaan ympärileikkauksen velvollisuuden laiminlyönnistä on rangaistuksena karet. Talmudin mukaan brit mila vastaa tärkeydessä kaikkia muita mitsvoja.(Traktaatti Nedarim 32a).


title: Berit mila

text: Nykyään brit mila tehdään paitsi poikavauvoille, myös juutalaisuuteen kääntyville miehille ja pojille. Koska ympärileikkaus on osa kääntymisrituaalia, halakhan mukaan ilman ympärileikkausta kääntynyt henkilö ei ole juutalainen.


title: Berit mila

text: Lasta, jolle ympärileikkaus voisi olla vaarallista esimerkiksi keskosuuden tai hemofilian takia, ei ympärileikata. Ympärileikkauksen tekee yleensä asiaa opiskellut miespuolinen ympärileikkaaja, "mohel" mutta sen voi halakhan mukaan tehdä kuka tahansa juutalainen, jolla on tarvittavat tiedot. Henkilöä, joka kantaa lapsen äidiltä isälle ennen brit milaata, kutsutaan nimellä kvater. Sandak on henkilö, joka pitää lasta sylissä brit milan ajan. Brit mila tapahtuu tuolissa nimeltä Elijan tuoli, joka viittaa profeetta Eliaan. Ympärileikkauksen yhteydessä luetaan rukouksia, ja lapselle annetaan tässä yhteydessä nimi. Brit mila tapahtuu perinteisesti synagogassa aamurukousten jälkeen mutta sen voi myös tehdä kotona.


title: Berit mila

text: Jos aikuinen juutalainen mies ei ole ympärileikattu, on hänellä itsellään velvollisuus ympärileikata tai ympärileikkauttaa itsensä mahdollisimman pian. Ympärileikkaus ei ole vain fyysinen velvollisuus, vaan siihen liittyy myös uskonnollinen rituaali. Jos ympärileikkaus on tapahtunut ilman brit mila-rituaalia, tai lapsi syntyy ilman esinahkaa, tulee tehdä symbolinen ympärileikkaus eli "hatafat dam brit", jossa peniksestä otetaan rituaalisesti pisara verta.


title: Haku (Naruto)

text: Haku () on fiktiivinen henkilö anime- ja mangasarja Narutossa. Hänen sukunimeään ei ole paljastettu.


title: Haku (Naruto)

text: Hakulla oli vahvasti androgyyninen ulkoasu, minkä johdosta sekä sarjaa seuraavat että sarjan hahmot eivät olleet aluksi varmoja hahmon sukupuolesta. Naruto Uzumakin saadessa tietää Hakun olevan poika, hän pohti ihmeissään, että Haku on jopa söpömpi kuin Sakura Haruno.


title: Haku (Naruto)

text: Huolimatta aikaisesta kuolemastaan, Haku on esiintynyt sarjassa useita kertoja erilaisissa takaumissa. Hän oli myös hyvin suosittu äänestyksissä, vaikkei enää olekaan kymmenen suosituimman hahmon joukossa.


title: Haku (Naruto)

text: Haku syntyi lumiseen kylään Sumun maahan. Hänen lapsuudessaan maassa vallitsi sisällissota ja kaikki verilahjoja omaavia haluttiin käyttää työkaluina sodassa. Useat henkilöt myös pelkäsivät heitä. Hakun äiti oli yksi lahjan omaavista, mutta piti sen salaisuutena lopulta päätyen naimisiin ja synnyttäen Hakun.


title: Haku (Naruto)

text: He pystyivät elämään rauhallista elämään kunnes nuori Haku huomasi, että oli perinyt äitinsä kyvyn ja tietämättömänä leikki voimallaan, minkä hänen isänsä näki. Hän murhautti vaimonsa ja olisi tehnyt saman Hakulle, mutta tämä loi paniikissa asunnon täyteen jääpiikkejä tappaen isänsä ja tämän palkkaaman murhaajan.


title: Haku (Naruto)

text: Näiden tapahtumien jälkeen Haku harhaili Veden massa ja kerjäsi kunnes Zabuza Momochi löysi hänet. Zabuza lupasi ottaa nuoren Hakun mukaansa, varoittaen tätä odottamasta minkäänlaista ystävyyttä. Haku lupasi tyytyväisenä tulla Zabuzan täydelliseksi aseeksi.


title: Haku (Naruto)

text: Haku suoriutui tästä täydellisesti. Hän oli todella suojelevainen ja vartioi, ettei Zabuza tekisi mitään typeryyksiä. Hän muun muassa esti Zabuzaa tappamasta Gatoa, josta uskoi olevan vielä hyötyä.


title: Haku (Naruto)

text: Hakun verilahjasta tuli uniikki taito sillä hän kykeni käyttämään sekä tuuleen että veteen perustuvaa chakraa samaan aikaan luoden jäätä. Haku on myös ainoa sarjan historiassa, jonka on nähty osaavan luoda erikoisliikkeitä ainoastaan yhtä kättä käyttäen.


title: Haku (Naruto)

text: Yhteisillä matkoillaan Zabuza ja Haku tapasivat muun muassa Kimimaro Kaguyan, jonka silmät muistuttivat Hakua omistaan.


title: Haku (Naruto)

text: Haku tavataan sarjassa ensimmäisen kerran naamioituneena jahti-ninjaksi, joka oli lähetetty tappamaan Zabuza. Hän seurasi Ryhmä 7:n ja Zabuzan taistelua ja Kakashin voitettua taistelu, Haku ilmestyi heittäen neulojaan Zabuzan niskaan, mikä vaivutti hänet koomaan. Tämän johdosta Kakashi kuvitteli, että Zabuza olisi kuollut. Haku otti sitten Zabuzan ruumiin mukaansa ja poistui.


title: Haku (Naruto)

text: Vietyään Zabuzan piilopaikkaansa, Haku herätti hänet ja kertoi iskeneensä hänen niskaansa, koska ei halunnut naarmuttaa Zabuzan vartaloa.


title: Haku (Naruto)

text: Hakun kerätessä hieman myöhemmin parantavia yrttejä metsästä, hän tapasi maassa makaavan Naruton, joka oli nukahtanut harjoiteltuaan koko yön. Haku lähestyi Narutoa ensin aikeissa tappaa tämän, mutta kyvyttömänä tähän, herätti Naruton. Kaksikko kävi sarjan kannalta merkittävän keskustelun, jossa Haku kysyi, että oliko Narutolla ketään tärkeää, jota halusi suojella.


title: Haku (Naruto)

text: Kun Zabuza kohtasi Ryhmä 7:n seuraavan kerran, Haku oli mukana taistelussa naamioituna jälleen. Hän esitteli verilahjansa saartaen Sasuken jääpeileistä muodostuneeseen vankilaan, jonka seiniin hän kykeni sulautumaan. Hän sitten loi jäästä neuloja, joita heitti Sasukea päin. Pian myös Naruto joutui tämän tekniikan valtaan ja Haku lopulta vaivutti Sasuken koomaan (mikä näytti Narutosta siltä, että Sasuke olisi kuollut). Tämän johdosta Naruto raivostui ja hänen hirviöketun chakra mahdollisti hänen parantua saamistaan iskuista ja hyökkäsi raivoissaan Hakun kimppuun voittaen tämän helposti.


title: Haku (Naruto)

text: Naruto oli juuri tappamassa Hakun, mutta tunnisti tämän ja pysähtyi. Haku pyysi kuitenkin Narutoa viimeistelemään iskunsa kertoen elämäntarinasa. Naruto ei kuitenkaan suostunut iskemään, sillä uskoi, että Hakun piti vielä elää. Lopulta Naruto kuitenkin suostui viemään Hakun elämän, mutta juuri ennen iskuaan, Haku tunsi Zabuzan olleen vaarassa. Kakashi oli juuri iskemässä Zabuzaa kuolettavalla iskullaan, kun Haku astui hänen eteensä uhraten itsensä Zabuzan puolesta.


title: Haku (Naruto)

text: Zabuza ei kuitenkaan näyttänyt piittaavaan Hakun kuolemasta vaan aikoi lyödä miekallaan sekä Hakun että Kakashin läpi, mutta hänen oikeat tunteensa paljastuivat Naruton pitämän palopuheen jälkeen. Samalla Zabuzan pettänyt Gato saapui ja viimeisenä tekonaan Zabuza tappoi Gaton. Tämän jälkeen Gaton joukkojen iskuista kuolettavasti haavoittunut Zabuza pyysi, että saisi kuolla Hakun vierellä ja Kakashi kantoi hänet Hakun ruumiin vierelle.


title: Haku (Naruto)

text: Hakun tapaaminen muutti Naruton maailmankuvaa ja uskomuksia huomattavasti. Myöhemmin sarjassa, Naruton taistellessa muotoaan muuttanutta Gaaraa vastaan, hän lainasi Hakun sanoja siitä, että hänellä oli tärkeitä henkilöitä, joita hän suojelisi, mikä tekisi hänestä vahvemman. Tämän ansiosta Naruto kykeni luomaan hyvin suuren varjokloonien armeijan ja kutsua Gamabuntan.


title: Haku (Naruto)

text: Hakun lähes voittamaton tekniikka "Hornan jääkidepeilit" oli koitua Sasukelle kohtaloksi, mutta onnekseen Sakura huomasi kyseessä olevan "valekuolematila".


title: Majakkalaiva Relandersgrund

text: Majakkalaiva Relandersgrund on entinen Rauman edustalla Relanderinmatalalla sijainnut majakkalaiva.


title: Majakkalaiva Relandersgrund

text: Alus rakennettiin vuosina 1886-1888 Turussa :n telakalla. Alus on teräsrunkoinen, niitaten tehty. Mitoiltaan 27,1 × 6,7 × 2,1 metriä. Uppoama on 168 tonnia. Aluksessa oli kaksi mastoa ja purjeet, öljyllä toimiva valolaite ja paineilmasumusireeni. Vuosisadan vaihteen tienoilla alukseen asennettiin höyrykattila sumusireeniä, ankkuripeliä ja lämmitystä varten. Sumusireeniä käyttänyt kuulamoottori siirrettiin käyttämään generaattoria joka syötti sähköä valonheittimelle. Tätä tuolloin harvinaista kaarivalolla toimivaa laitetta käytettiin mm. luotsinannossa. Kaikki muut valaisimet laivassa toimivat öljyvalolla.


title: Majakkalaiva Relandersgrund

text: Alus oli koneeton, eli se liikkui hinaajan vetämänä. Purjeet nostettiin yleensä vain keventämään ankkuriketjuun kohdistuvaa rasitusta kovalla merenkäynnillä.


title: Majakkalaiva Relandersgrund

text: Alus korvasi puurunkoisen ja jo pahoin ränsistyneen edeltäjänsä (alkuperäisen "Quarken"in) Nimen se sai perinteen mukaan sijaintipaikaltaan eli Relanderinmatalalta. Se kerkisi olla asemapaikallaan miltei kolme vuosikymmentä. Talvehtimaan alus hinattiin yleensä Raumalle tai telakointia varten Turkuun.


title: Majakkalaiva Relandersgrund

text: Vuonna 1918 alus oli Turussa talvehtimassa ja odotti telakointia. Sota-ajan vuoksi sitä ei parina edellisenäkään kesänä oltu hinattu paikoilleen. Turussa venäläiset vallankumoukselliset matruusit kaappasivat majakkalaivan ja hinasivat aluksen Suomen etelärannikolle. Kun vastaan tuli liian pahoja jääesteitä alus päätettiin hylätä ja upottaa rantaveteen.


title: Majakkalaiva Relandersgrund

text: Rauhan tultua suomalaiset nostivat aluksen ja se korjattiin Tallinnassa. Alus oli kuitenkin jo niin huonokuntoinen, että siitä päätettiin tehdä varamajakka. Sotasaaliina oli saatu uusi ja erinomainen höyrykäyttöinen Liepājan majakkalaiva, josta nyt tuli uusi Relandersgrund.


title: Majakkalaiva Relandersgrund

text: Vanha majakkalaiva sai nyt nimen "Reserv I" ja se toimi majakkalaivojen lomittajana näiden ollessa telakoilla. Alus toimi myös Storbrottenin ensimmäisen ajomiinaan tuhoutuneen majakkalaivan sijaisena kunnes uusi alus valmistui.


title: Majakkalaiva Relandersgrund

text: Nimi suomennettiin vuonna 1930 muotoon "Varamajakka 1".


title: Majakkalaiva Relandersgrund

text: Vuonna 1937 alus riisuttiin majakkavarustuksesta ja luovutettiin sisävesiä mittaavalle "2. merenmittausretkikunnalle" asunto- ja piirustussalilaivaksi. Alus sai ensin merkinnän "MKH 3", mutta retkikunta antoi sille nimen "Vuolle", josta tehtiinkin pian virallinen. Italianpunaiset kyljet muuttuivat nyt valkeiksi kuten muissakin merenmittausaluksissa. Laiva oli hyvä tukialus: se oli vakaa, helppo hinattava ja sopivan mittainen sekä riittävän matalakulkuinen mahtuakseen Saimaan pohjoisosan vanhoista suluista. Vuolle palveli tasan 40 vuotta merenmittauksen tukialuksena.


title: Majakkalaiva Relandersgrund

text: "Varamajakka 1" -nimen peri nyt uudeksi vara-alukseksi siirretty entinen majakkalaiva Helsingkallan.


title: Majakkalaiva Relandersgrund

text: Vuonna 1978 alus myytiin romukauppiaalle, joka pilkkomisen sijasta kunnosti aluksesta uivan kesähuvilansa. Kannelle rakennettiin harjakattoisia kansirakenteita.


title: Majakkalaiva Relandersgrund

text: 1980-luvun lopulla Vuolle päätyi Haminan Koirakarin romuttamolle. 1991 alus pelastettiin romutukselta ja myytiin Kotkaan. Se telakoitettiin Tallinnan Meretehtaalla, muutoin korjaustyöt tehtiin yksityisesti. Kansirakenteet korjattiin museoidun majakkalaiva Kemin mallin mukaan ja maalattiin alkuperäisiin väreihinsä. Kansirakenteen katolle sijoitettiin vapaasti mukailtu sähkötoiminen majakkatornin kopio. Ruoriratas siirrettiin yläkannen etupäästä keskikohdalle savupiipun eteen; se ei ole nykyisin käyttökunnossa. Aluksen peräsin asennettiin keskelle uudiskorjauksen yhteydessä; siinä on säilytetty mahdollisuus käsiohjaukseen erillisen irrotettavan kahvan avulla.


title: Majakkalaiva Relandersgrund

text: Aluksen nimeksi tuli vanha Relandersgrund.


title: Majakkalaiva Relandersgrund

text: Aluksen raskas pääankkuri ja kakkosankkuri, molemmat ketjuineen, asetettiin Kotkaan aluksen laituripaikalle, koska ne katsottiin liian painaviksi mukana kuljettaa. Vuonna 2012 ne siirrettiin Helsinkiin uudelle vakinaiselle asemapaikalle.


title: Majakkalaiva Relandersgrund

text: Aluksen uudeksi väriksi tuli kustannussyistä viittapunainen, joka on vakioväri. Aluksessa yhä oleva savupiippu on majakkalaivakautena asennettu ankkurivinssiä, sumusireeniä ja lämmitystä käyttäneen höyrykattilan piippu, joka asuntolaiva- ja mökkikautena toimi keskuslämmityskattilan piippuna. Nykyisin niin hormit kuin kattilakin on poistettu.


title: Majakkalaiva Relandersgrund

text: Kotkasta kahvila-ravintolalaiva siirrettiin Helsinkiin. Lokakuussa 2005 alus hinattiin Suomenlinnan telakalle talvehtimaan ja pohjankorjaukseen. Keväällä 2006 Relandersgrund sai uudeksi asemapaikakseen entisen Korkeasaaren lautan lähtöpaikan Meritullintorin rannasta vastapäätä Päävartiota. Suomenlinnan telakalla on tehty korjaustöitä myös talvikausina 2006-2007 ja 2007-2008. Silakkamarkkinoiden aikana alus on ollut sijoitettuna Kauppatorille.


title: World Series of Poker 1974

text: World Series of Poker 1974 oli historiansa viides. Kauden aikana järjestettiin kuusi turnausta, mestaruusturnaus mukaan lukien. Mestaruusturnauksen voitti Johnny Moss, jolle turnauksen voitto oli peräti kolmas.


title: Suur-Romania-puolue

text: Suur-Romania-puolue () on romanialainen äärioikeistolainen puolue. Sen johtaja on Corneliu Vadim Tudor. Puolueen ohjelmaan kuuluu nationalismi, ksenofobia Romanian unkarilaisia ja romaneja kohtaan, homofobia, antisemitismi ja romanialaisten asuttamien alueiden liittäminen Romaniaan.


title: Suur-Romania-puolue

text: Puolueen perustivat 1991 Tudor ja kirjailija Eugen Barbu. Sitä edelsi "România Mare" -lehti, joka on edelleen puolueen pää-äänenkannattaja. Myöhemmin Tudor perusti päivälehden "Tricolorul". Lehdessä on pysyvä kolumni "Unguri", jossa hyökätään Romanian unkarilaisten puolueen väitettyjä romanialaisvastaisia salaliittohankkeita vastaan.


title: Suur-Romania-puolue

text: Puolue osallistui Nicolae Văcăroiun hallitukseen 1993–1995. Vuoden 2000 presidentinvaaleissa sen ehdokas Tudor sai ensimmäisellä kierroksella toiseksi eniten ääniä ja jäi toiselle kierroksella suurella erolla toiseksi Ion Iliesculle.


title: Suur-Romania-puolue

text: Puolue sai 4 % äänistä ja 22 edustajaa vuoden 1992 vaaleissa, vuonna 1996 5 % ja 27 edustajaa ja vuonna 2000 23 % ja 126 edustajaa parlamenttiin. Vuoden 2004 presidentinvaali Tudor sai 12 % äänistä ja jäi kolmanneksi.


title: Suur-Romania-puolue

text: Vuonna 2003 Tudor sanoutui irti juutalaisvastaisuudesta ja holokaustin kieltämisestä ja puolueen edustajat tekivät matkan Auschwitzin keskitysleirimuseoon Puolaan. Tudor pystytti myös patsaan surmatulle Jitzhak Rabinille Brașoviin. Juutalainen Nati Meir valittiin myös puolueen listalta edustajainhuoneeseen, mutta hän erosi ryhmästä huhtikuussa 2005 syytettyään Tudoria ja puoluetta edelleen antisemitismistä.


title: Suur-Romania-puolue

text: Maaliskuussa 2005 Tudor astui hetkeksi syrjään puolueen johdosta Corneliu Ciontun hyväksi tavoitteena siirtyminen kohti poliittista keskustaa ja liittyminen konservatiivien Euroopan kansanpuolueen ryhmään europarlamentissa. EPP kuitenkin hylkäsi puolueen jäsenyyden. Heinäkuussa 2005 Tudor julisti uuden johdon etäännyttäneen puolueen tavoitteistaan ja erotti uuden johdon ja palautti nimen Suur-Romania puolueeksi.


title: Suur-Romania-puolue

text: Romanian liityttyä 2007 Euroopan unioniin viisi puolueen jäsentä valittiin Euroopan parlamenttiin, jossa sen edustajat liittyivät uuteen Identiteetti, perinteet ja itsemääräämisoikeus -ryhmään, joka pian hajosi.


title: Suur-Romania-puolue

text: Puolue menetti kaikki parlamenttipaikkansa vuoden 2008 vaaleissa, jossa se sai 3,15 % äänistä ja kaikki europarlamenttipaikkansa vuoden 2009 vaaleissa.


title: Jean-Martin Charcot

text: Jean-Martin Charcot [šarko] (29. lokakuuta 1825 Pariisi – 16. elokuuta 1893 Montsauche-les-Settons) oli ranskalainen neurologi. Hänen elämäntyönsä vei neurologiaa merkittävästi eteenpäin, ja häntä pidetään yhtenä merkittävimmistä 1800-luvun loppupuolen neurologeista, ja modernin neurologian perustajana. Charcot'n vuosien 1867-1881 tutkimukset olivat erittäin keskeisiä Parkinsonin taudin ymmärtämiseksi. Englantilainen lääkäri James Parkinson oli kuvaillut taudin oireet esseessään vuonna 1817, ja Charcot nimesi tämän "paralysis agitans"-nimellä tunnetun taudin kunnianosoituksena Parkinsonille.


title: Jean-Martin Charcot

text: Charcot'sta tuli Euroopan ensimmäinen hermotautiopin professori vuonna 1882. Useasta Charcot’n oppilaasta tuli merkittävä tiedemies. Hän opetti muiden muassa Sigmund Freudia, Joseph Babinskia, Pierre Janet’ta, Georges Gilles de la Tourettea, Alfred Binet’tä sekä Suomen neurologian uranuurtajaa Ernst Alexander Homénia.


title: Jean-Martin Charcot

text: Charcot toimi aluksi pariisilaisen Salpêtrièren sairaalan ylilääkärinä. Hänet nimitettiin vuonna 1882 Pariisin yliopiston ja samalla koko maailman ensimmäiseksi neurologian professoriksi. Charcot uudisti täydellisesti neurologisten sairauksien tutkimusmenetelmät. Hän otti käyttöön mikroskoopin ja histologiset menetelmät ja korreloi kliiniset löytönsä ruumiinavauksessa huomattuihin makros- ja mikroskooppisiin neuropatologisiin havaintoihin.


title: Jean-Martin Charcot

text: Charcot ei tyytynyt perinteiseen tapaan tutkia potilaita. Siihen asti potilaita oli pidetty sairaalan suurissa makuusaleissa makaamassa ja lääkäri oli tutkinut heitä siellä. Charcot kutsui potilaita virkahuoneeseensa ja pyysi heitä kävelemään, istumaan ja tekemään yksinkertaisia liikesarjoja. Nykyään tämä on itsestäänselvyys, mutta 1800-luvun loppupuolella kyseessä oli vallankumous potilaiden tutkimisessa.


title: Jean-Martin Charcot

text:
Charcot’n tutkimustyö edisti läpimurtoa MS-taudin taudinkuvan ymmärtämisessä. Hän yhdisti ensimmäisenä aikaisemmin selvittämättöminä pidetyt oireet ruumiinavauksista tehtyihin löytöihin. Noin 40 vuotta löytöjen tekemisen jälkeen Charcot kuvasi potilaan tilaa sanoilla "sclérose en plaques" eli "läiskittäisiä kovettumia" ja MS-tauti tunnistettiin omaksi erilliseksi sairaudekseen. Hän kehitti myös sairauden diagnostiset kriteerit, joihin kuului nyttemmin kuuluisa Charcot’n oireisto: kahtena näkeminen, tasapainon tai koordinaation häiriöt sekä puhe- ja ääntämishäiriöt. Oireet hän oli huomannut omalla taloudenhoitajallaan. Charcot teki myös histologisen (kudosopillisen) kuvauksen MS-taudin aiheuttamista vaurioista.
Hysteria oli 1800-luvun lopun "muotisairauksia". Charcot kiinnostui aiheesta ja ihmetteli fysiologisten oireiden ja tunnekuohujen aiheuttamaa kummallista oireyhtymää. Tutkimustensa jälkeen hän tuli siihen tulokseen, että se johtui enemmän psykologisista kuin fysiologisista syistä, ja päätyi hoitamaan sitä hypnoosilla. Tämä teki suuren vaikutuksen Sigmund Freudiin. Kuuluisimpia Charcot’n hysteriapotilaista oli Jane Avril, joka työskenteli tanssijattarena Moulin Rougessa.


title: Jean-Martin Charcot

text: Vielä 1800-luvulla sairaalohin saatettiin tehdä tutustumiskäyntejä, joilla saattoi nähdä potilaita ja heidän hoitoaan. Vaikka Charcot olikin muuten edistyksellinen, hänkin antoi hysteriapotilaiden hypnotisointinäytöksiä. Tätä kritisoi voimakkaasti muiden muassa Charcot’n oppilas, ruotsalainen lääkäri ja kirjailija Axel Munthe.


title: Jean-Martin Charcot

text: Vuonna 1886 Charcot, Pierre Marie (1853–1940) ja Howard Henry Tooth (1856–1925) löysivät yhteistyössä Charcot–Marie–Toothin taudin. Sen oireita ovat töksähtelevä kävely, säärten ja pohkeiden heikkous, kaarijalka, heikot refleksit, tuntovauriot ja kyynärhermojen vauriot. Hermojen sähkökemialliset yhteydet ovat hitaita ja oireet etenevät verkkaisesti. Oireyhtymän osuus väestöstä on noin 1/3300 ja sen on todettu vaihtelevan alueittain. Etelä-Suomesta tapauksia on löydetty 16/100000.


title: Jean-Martin Charcot

text: Charcot oli työlleen omistautunut ihminen. Harrastuksille hänellä ei juuri jäänyt aikaa, mutta torstait hän yritti pyhittää musiikille.


title: Jean-Martin Charcot

text: Charcot’n elämäntyö on ollut merkittävä myös meidän aikamme näkökulmasta katsottuna. Hän erotti neurologian omaksi lääketieteen osa-alueeksi ja muutti tavan tutkia potilaita vastaanotolla. Hänellä oli oppilaita useista Euroopan maista, muiden mukana Suomesta, ja he veivät saamansa opit mukanaan kotimaihinsa. Freud piti Charcot’ta ihmisenä, joka antoi hänelle eniten vaikutteita. Freudin teoriat taas ovat merkittävästi vaikuttaneet 20. vuosisadan tieteeseen ja taiteeseen.


title: Jean-Martin Charcot

text: Vuonna 2006 newyorkilainen The New Stage Theatre Company teki Charcot’n hysteriatutkimuksiin perustuvan näytelmän "Some Historic/Some Hysteric".


title: Kawasaki Ki-61

text:
Kawasaki Ki-61 (Ki = Kitai jap. "lentokone") "Hien" (, "pääskynen"), viralliselta nimitykseltään ""Tyyppi 3 hävittäjä"" () oli japanilainen hävittäjälentokone, joka suunniteltiin Armeijan ilmavoimien Nakajima Ki-43 Hayabusa -hävittäjän korvaajaksi. Liittoutuneiden kooditunnus koneelle oli "Tony".
Vuoden 1941 joulukuussa ensilentonsa lentänyt "Hien" saatiin rintamakäyttöön elokuussa 1942. Kone poikkesi muista senaikaisista japanilaiskoneista ulkomuotonsa suhteen ja muistutti paljolti saksalaista Messerschmitt Bf 109 -hävittäjää. Koneen siivet oli suunnitellut saksalainen tohtori Richard Vogt, ja ne olivat lähes samanlaiset kuin Bf 109:ssä. Koneen moottorina oli käännetty Kawasaki Ha-40, joka oli lisenssillä valmistettu Daimler-Benzin DB 601A V12 -moottori. Useimpien muiden japanilaishävittäjien voimanlähteenä oli tähtimoottori.


title: Kawasaki Ki-61

text: Ki-61 oli eräs Japanin parhaista hävittäjistä ja sitä käytettiin kaikkialla Tyynenmeren sotanäyttämöllä. Konetta käytettiin erityisesti amerikkalaisten pommittajien tuhoamiseen. "Hien" oli ulkomuodoltaan ja ominaisuuksiltaan niin lähellä Bf 109:ää, että liittoutuneiden lentäjät raportoivat japanilaisten käyttävän saksalaishävittäjiä. Japani oli valinnut päähävittäjäkseen Nakajima Ki-44 ""Shoki""n. (Laivaston ilmavoimat käyttivät Zero-hävittäjiä.) "Hien" oli riittävän nopea ja tulivoimainen, sekä kykeni saavuttamaan tarpeeksi suuren lakikorkeuden (11 500 m) torjumaan korkealla lentäviä yhdysvaltalaisia pommikoneita.


title: Keminmaan vanha kirkko

text: Keminmaan vanha kirkko eli Pyhän Mikaelin kirkko rakennettiin todennäköisesti vuosina 1520–1553 Kemin emäseurakunnan kolmanneksi kirkoksi. Kirkko on toiseksi pohjoisin keskiaikainen kivikirkko Suomessa, pohjoisin sellaisenaan säilynyt keskiaikainen kivikirkko ja viimeisiä katolisen ajan kirkkorakennuksia.


title: Keminmaan vanha kirkko

text: Kirkko on suorakaiteen muotoinen harmaakivikirkko. Kirkon eteläisellä seinällä on asehuone ja sitä vastapäätä on sakaristo. Katto on ulkoa jyrkkäharjainen, sisällä on puinen holvikatto, joka on täynnä tuntemattomaksi jääneen tekijän Kristuksen kärsimyshistoriasta kertovia maalauksia vuodelta 1650.


title: Keminmaan vanha kirkko

text: Ilmeisesti myös seinissä on ollut maalauksia, ne ovat kuitenkin tuhoutuneet. Kirkon kastemalja ja vihkivesiastia ovat katolilaiselta ajalta ennen uskonpuhdistusta. Asehuoneessa on vanhat ruumispaarit ja jalkapuu.


title: Keminmaan vanha kirkko

text: 1700-luvulle saakka eläneen tavan mukaisesti kirkon lattian alle on haudattu ihmisiä, joista tunnetuin on vuonna 1629 kuollut kirkkoherra Nikolaus Rungius, jonka muumioitunut ruumis on nähtävillä lasikansisessa arkussa kirkon lattian alla.


title: Keminmaan vanha kirkko

text: Kirkon vieressä on ollut kaksikin kellotapulia, joista uudempi vuonna 1751 rakennettu tapuli on purettu jo vuonna 1795, ilmeisesti siksi että edellisenä vuonna oli aloitettu uuden kivikirkon rakentaminen.


title: Orvokkikasvit

text: Orvokkikasvit on heimo koppisiemenisissä. Heimoon kuuluu noin 800 lajia ja 21 sukua. Tieteellinen nimi ("Violaceae") tulee sanasta viola, joka tarkoittaa orvokkien sukua latinaksi.


title: Orvokkikasvit

text: Cronquistin luokittelussa orvokkikasvit kuuluivat omaan lahkoonsa ("Violales"). Nykyään orvokkikasvit kuitenkin kuuluvat "Malpighiales"-lahkoon.


title: Orvokkikasvit

text: Orvokkikasveihin kuuluu ruohovartisia kasveja, varpuja ja köynnöksiä. Yli 120 lajia kasvatetaan koristekasveina.


title: Orvokkikasvit

text:
Orvokkikasveilla on 3 alaheimoa: "Fusispermoideae", "Leonioideae" ja "Violoideae"
Tribus "Rinoreeae"
Tribus "Violeae"


title: Jürgen Bartsch

text: Jürgen Bartsch (6. marraskuuta 1946 Essen – 28. huhtikuuta 1976 Lippstadt-Eickelborn) oli saksalainen sarjamurhaaja, jonka uhreiksi joutui neljä lasta. Lisäksi hän teki yhden murhayrityksen.


title: Jürgen Bartsch

text: Jürgen Bartsch syntyi aviottomana lapsena Essenissä. Hänen äitinsä menehtyi tuberkuloosiin pian syntymän jälkeen. Hänen alkuperäinen nimensä oli Karl-Heinz Sadrozinski, mutta hän sai nimen Jürgen Bartsch, kun langenbergiläinen pariskunta otti hänet ottolapsekseen. Adoptio vahvistettiin vasta vuonna 1954, koska viranomaiset suhtautuivat lapsen aviottomuuteen varauksellisesti.


title: Jürgen Bartsch

text: Ensimmäiset vuotensa Jürgen vietti eristettynä pienessä kellarihuoneessa kalteri-ikkunoiden takana, koska vanhemmat pelkäsivät, että muiden lasten kanssa leikkiessään Jürgen saisi tietää adoptiosta.


title: Jürgen Bartsch

text: Jürgenin adoptioäiti Gertrud Bartsch kärsi pakko-oireisesta häiriöstä. Hän suhtautui pakkomielteisesti siisteyteen. Jürgen ei saanut leikkiä muiden lasten kanssa, jottei olisi tullut likaiseksi, ja häntä kuritettiin mielivaltaisesti. Adoptioäiti myös kylvetti hänet aina yhdeksäntoista vuoden ikään saakka.


title: Jürgen Bartsch

text: Jürgen aloitti koulunkäynnin 10-vuotiaana, mutta koska ensimmäinen koulu ei ollut vanhempien mielestä riittävän kurinalainen, hän joutui pian vaihtamaan oppilaitoksensa katoliseen kouluun, jossa hän joutui kuoronjohtajan seksuaalisen hyväksikäytön uhriksi.


title: Jürgen Bartsch

text: Bartsch aloitti sarjamurhat teini-ikäisenä. Hän houkutteli nuoria poikia hylättyyn pommisuojaan ja pakotti uhrinsa riisuuntumaan ja käytti heitä seksuaalisesti hyväkseen. Hän murhasi neljä uhriaan.


title: Jürgen Bartsch

text: Bartsch oli 15-vuotias, kun hän surmasi ensimmäisen uhrinsa, 8-vuotiaan Klaus Jungin maaliskuussa 1962. Hänen uhreikseen joutuivat myös Peter Fuchs (13) ja Ulrich Kahlweiss (12). Toukokuussa 1966 hän murhasi viimeisenä uhrinaan 11-vuotiaan Manfred Grassmannin. Hän hautasi uhrien jäänteet pommisuojaan.


title: Jürgen Bartsch

text: Bartsch yritti toukokuussa 1966 murhata 14-vuotiaan Peter Fresen, mutta tämä pääsi pakoon. Sarjamurhaaja pidätettiin kesäkuussa etsintöjen jälkeen.


title: Jürgen Bartsch

text: Bartsch tunnusti murhat avoimesti. Wuppertalin käräjäoikeus tuomitsi hänet 15. joulukuuta 1967 elinkautiseen, ja Düsseldorfin hovioikeus piti tuomion samana. Maan korkein oikeus päätti kuitenkin sijoittaa Bartschin tahdosta riippumattomaan hoitoon Eickelborniin. Siellä Bartsch avioitui vuonna 1974 Gisela Deiken kanssa.


title: Jürgen Bartsch

text: Bartsch suostui kastroitavaksi vuonna 1976, jotta voisi vapautua tahdonvastaisesta hoidosta. Hän menehtyi leikkauspöydälle halotaanimyrkytykseen. Tapaus tulkittiin onnettomuudeksi, mutta Saksassa alkoi pian levitä huhu, että hänet olisi surmattu tahallaan.


title: Jürgen Bartsch

text: Jürgen Bartschista tehtiin vuonna 2002 näytelmäelokuva "Ein Leben lang kurze Hosen tragen".


title: Mika Pyörälä

text: Mika Tuomas Pyörälä (s. 13. heinäkuuta 1981 Oulu) on suomalainen jääkiekkoilija ja maailmanmestari, joka pelaa SM-liigajoukkue Oulun Kärpissä. Pyörälä on pelipaikaltaan vasen laitahyökkääjä, mutta hän osaa pelata myös keskellä. Pyörälä on pelityyliltään kahden suunnan hyökkääjä. Hän pelaa useimmiten kärkiketjujen hyökkäävässä roolissa, mutta osaa tarvittaessa pelata myös karvaajana alemmissa ketjuissa. Pyörälä on pelannut urallaan myös 36 NHL-ottelua Philadelphia Flyersissa kaudella 2009–2010. Hän on pelannut ulkomailla myös Ruotsissa, KHL:ssä ja Sveitsissä.


title: Mika Pyörälä

text: Pyörälä on Oulun Kärppien oma kasvatti. Hän aloitti jääkiekkoilun 7-vuotiaana. Pyörälä voitti kaudella 2000–2001 seuran A-nuorten sisäisen piste- ja syöttöpörssin tehoilla 21+35=56, joilla hän sijoittui koko A-nuorten SM-liigan pistepörssissä yhdeksänneksi HIFK:n Turo Järvisen ja SaiPan Juuso Vakkilaisen kanssa. Pyörälä debytoi samalla kaudella myös SM-liigassa, jossa hän sai kauden aikana tililleen viisi runkosarja- ja yhdeksän playoff-ottelua tehden yhden maalin. Pyörälä teki liigadebyyttinsä 6. maaliskuuta 2001 Rauman Lukkoa vastaan. Hän nousi debyyttinsä jälkeen Kärppien vakiokokoonpanoon nelossentteriksi. Pyörälän liigauran avausmaali syntyi 24. maaliskuuta 2001 toisessa puolivälieräottelussa Jokereita vastaan, jolloin hänen osumansa ratkaisi Kärppien 7–2-voittoon päättyneen ottelun. Toukokuussa 2001 Pyörälä teki kolmivuotisen jatkosopimuksen joukkueen kanssa.


title: Mika Pyörälä

text: Varsinaisella tulokaudellaan 2001–2002 Pyörälä teki SM-liigassa 51 runkosarjaottelussa tehot 4+2=6 sekä neljässä playoff-ottelussa yhden syöttöpisteen. Kaudella 2002–2003 hän kuului Kärppien positiivimpiin yllätäjiin ja teki runkosarjassa 56 ottelussa tehot 17+11=28. Pyörälä voitti kauden päätteeksi SM-hopeaa. Tammikuussa 2003 hän jatkoi sopimustaan kahdella vuodella kevääseen 2006 saakka. Kausien 2003–2004 ja 2004–2005 päätteeksi Pyörälä voitti Suomenmestaruuden. Hänen pelipaikkansa vaihteli pitkään, mutta alkoi jälkimmäisellä kaudella vakiinnuttaa paikkansa Jari Viuhkolan ja Petr Tenkrátin ketjussa.


title: Mika Pyörälä

text: Kauteen 2005–2006 Pyörälällä mahtui noin puolentoista kuukauden mittainen poissaolo lokakuussa 2005 tulleen polvivamman takia. Hän oli 13 osumallaan Kärppien toiseksi paras maalintekijä Juhamatti Aaltosen kanssa. Pyörälän osumista seitsemän olivat voittomaaleja, joita hän teki Ässien Marko Kivenmäen ohella eniten koko SM-liigassa. Pyörälä voitti kauden päätteeksi SM-pronssia. Helmikuussa 2006 Pyörälä teki 1+1-vuotisen jatkosopimuksen joukkueen kanssa. Kaudella 2006–2007 Pyörälä oli tehoilla 28+17=45 Kärppien paras maalintekijä ja toiseksi paras pistemies Janne Pesosen jälkeen. Hän sijoittui koko SM-liigan maalipörssissä toiseksi Jokereiden Jani Ridan jälkeen, mutta Pyörälä voitti ylivoimamaalipörssin 17 osumallaan. Hän voitti kauden päätteeksi Suomenmestaruuden.


title: Mika Pyörälä

text: Pyörälä ei käyttänyt Kärppien kanssa tehdyssä sopimuksessan ollutta optiota, vaan siirtyi kaudeksi 2007–2008 kaksivuotisella sopimuksella Elitserien-joukkue Timrå IK:n riveihin. Hän oli ensimmäisellä sopimuskaudellaan tehoilla 17+16=33 joukkueen paras maalintekijä ja toiseksi paras pistemies Riku Hahlin jälkeen. Pyörälän teholukema +11 oli Timrån paras. Hän oli kevään 2008 pudotuspeleissä joukkueen paras maalintekijä kuudella osumallaan ja jakoi Timrån sisäisen pistepörssin voiton Hahlin kanssa kymmenellä tehopisteellään. Kaudella 2008–2009 Pyörälä teki Elitserienin yhden kauden piste-ennätyksensä tehoilla 21+22=43, joilla hän voitti Timrån sisäisen piste- ja maalipörssin. Pyörälä jakoi liigan maalipörssin yhdeksännen sijan Linköpings HC:n Niklas Perssonin kanssa.


title: Mika Pyörälä

text: Heinäkuussa 2009 Pyörälä teki vuoden mittaisen ja kaksisuuntaisen NHL-sopimuksen Philadelphia Flyersin kanssa. Hän sai harjoitusleirin päätteeksi paikan joukkueen kokoonpanosta ja teki NHL-debyyttinsä kauden avausottelussa 3. lokakuuta 2009 vieraissa Carolina Hurricanesia vastaan. Pyörälä nousi ottelussa heti Flyersin ykkösketjuun Mike Richardsin ja Simon Gagnén viereen. Hän sai ottelussa jääaikaa 12.48 minuuttia. Pyörälän NHL-uran avausmaali syntyi 19. marraskuuta 2009 vieraissa Los Angeles Kingsiä vastaan. Kaikkiaan hän pelasi kauden aikana NHL:ssä 36 runkosarjaottelua tehopistein 2+2=4. Noin puolet kaudestaan hän pelasi farmijoukkue Adirondack Phantomsissa, AHL:ssä, jonka varakapteenina Pyörälä toimi.


title: Mika Pyörälä

text: Pyörälän visiitti Pohjois-Amerikassa jäi lopulta vain yhden kauden mittaiseksi. Hän palasi kaudeksi 2010–2011 Ruotsiin tehtyään kolmivuotisen sopimuksen Frölunda HC:n kanssa. Hän jakoi ensimmäisellä kaudellaan 14 osumallaan joukkueen sisäisen maalipörssin voiton Niklas Anderssonin ja Toni Koiviston kanssa. Kaudella 2011–2012 Pyörälä teki 22 osumallaan Elitserienin yhden kauden piste-ennätyksensä. Hän oli Frölundan paras maalintekijä ja jakoi koko liigan maalipörssin kolmannen sijan MODO Hockeyn Per-Åge Skrøderin kanssa. Pyörälä oli myös 40 tehopisteellän joukkueen toiseksi paras pistemies Fredrik Petterssonin kanssa. He jakoivat Elitserienin pistepörssin kymmenennen sijan HV71:n Jason Krogin ja Johan Davidssonin kanssa.


title: Mika Pyörälä

text: Pyörälä ei pelannut Frölundassa enää kolmatta sopimuskauttaan, sillä hän teki kesäkuussa 2012 vuoden mittaisen sopimuksen KHL-joukkue Amur Habarovskin kanssa. Pyörälä ehti pelata joukkueessa 25 runkosarjaottelua tehopistein 5+4=9, kunnes hän joutui jättämään Amurin marraskuussa 2012. Viikkoa myöhemmin Pyörälä teki loppukauden 2012–2013 kattaneen sopimuksen Elitserien-joukkue Luleå HF:n kanssa. Hän voitti joukkueessa Elitserien-hopeaa sekä voitti European Trophy -turnauksen mestaruuden.


title: Mika Pyörälä

text: Kaudeksi 2013–2014 Pyörälä palasi kolmivuotisella sopimuksella Oulun Kärppiin. Hän nousi joukkueen varakapteeniksi ja oli European Trophyssa Kärppien paras pistemies ja maalintekijä tehoilla 5+1=6. Pyörälä myös voitti koko SM-liigan kevään 2014 pudotuspelien piste- ja syöttöpörssin tehoilla 6+10=16 ja voitti kauden päätteeksi Suomenmestaruuden. Kaudella 2014–2015 hän oli tehoilla 15+18=33 Kärppien toiseksi paras maalintekijä Esa Pirneksen kanssa ja kolmanneksi paras pistemies Julius Junttilan kanssa. Pyörälä voitti kauden päätteeksi taas Suomenmestaruuden. Syyskuussa 2015 hän teki Kärppien kanssa kolmivuotisen jatkosopimuksen kevääseen 2019 saakka. Pyörälän sopimuksessa on yhden vuoden optio ulkomaille siirtymisestä.


title: Mika Pyörälä

text: Pyörälä oli kaudella 2015–2016 15 osumallaan Kärppien toiseksi paras maalintekijä Miro Aaltosen ja Julius Junttilan kanssa. Hän oli myös joukkueen paras maalintekijä kevään 2016 pudotuspeleissä viidellä osumallaan. Pyörälä voitti kauden päätteeksi SM-pronssia. Hän oli Kärppien paras maalintekijä myös Mestarien liigassa viidellä osumallaan. Pyörälä voitti CHL-hopeaa. Kaudella 2016–2017 hänet valittiin SM-liigan tammikuun 2017 kuukauden pelaajaksi, kun Pyörälä teki kuukauden 11 ottelussaan tehot 8+7=15. Pyörälä oli Kärppien paras pistemies, maalintekijä ja syöttäjä tehtyään 35-vuotiaana SM-liigan yhden kauden piste-ennätyksensä tehoilla 26+29=55. Hänellä oli peräti 23 tehopisteen ero joukkueen toiseksi parhaaseen pistemieheen, Shaun Heshkaan. Pyörälä sijoittui koko SM-liigan maalipörssissä toiseksi edellään vain Tapparan Veli-Matti Savinainen sekä pistepörssissä kolmanneksi edellään Tapparan Henrik Haapala ja Savinainen. Runkosarjan päätteeksi Pyörälä palkittiin runkosarjan parhaana pelaajana Lasse Oksanen -palkinnolla sekä pelaajien äänestämänä Kultaisella kypärällä. Hänestä tuli Kärppien seurahistorian ensimmäinen Lasse Oksanen -palkinnon voittanut pelaaja.


title: Mika Pyörälä

text: Huhtikuussa 2017 Pyörälän vahvistettiin käyttävän hänen sopimuksessaan ollut optio ulkomaille siirtymisestä ja siirtyvän kauden 2017–2018 kattavalla sopimuksella Sveitsin National Leaguen SC Berniin. Joukkuetta valmensi Pyörälälle Kärpistä ja A-maajoukkueesta tuttu Kari Jalonen. Kaudeksi 2018–2019 hän palasi alkuperäisen, kevääseen 2019 asti ulottuvan sopimuksensa mukaisesti takaisin Kärppiin. Joulukuussa 2018 Pyörälä teki seuran kanssa vuoden mittaisen jatkosopimuksen.


title: Mika Pyörälä

text: Pyörälä edusti Suomea Pyeongchangin olympiakisoissa 2018 sekä MM-kilpailuissa vuosina 2007, 2008, 2009, 2011, 2012, 2016 ja 2017. Hän voitti maailmanmestaruuden vuonna 2011, MM-hopeaa vuosina 2007 ja 2016 sekä MM-pronssia vuonna 2008. Pyörälä teki A-maajoukkuedebyyttinsä 17. joulukuuta 2003 Euro Hockey Tourin Baltica Cupin avausottelussa turnauksen isäntäjoukkue Venäjää vastaan. Ensimmäisen A-maajoukkuemaalinsa hän teki 14. joulukuuta 2006 Channel One Cupin Helsingin jäähallissa pelatussa avausottelussa Tšekkiä vastaan. Yhteensä Pyörälä on pelannut 150 A-maaottelua tehopistein 16+26=42.


title: Mika Pyörälä

text: Pyörälä on pelannut myös kolme poikien maaottelua.


title: Mika Pyörälä

text: Pyörälän vaimo Anna on NHL-maalivahti Pekka Rinteen sisko. Heillä on pojat Viljami ja Roope.


title: Mika Pyörälä

text: Pyörälä sai lempinimen "Spede" Kärppien B-junioreissa, kun joukkuekaverit parturoivat hänelle koomikko Spede Pasasen hiusmallin.


title: John Arch

text: John Arch (s. 15. toukokuuta 1959 Colorado Springs) on yhdysvaltalainen laulaja, joka tunnetaan Fates Warning -yhtyeen perustajajäsenenä. John Archin ääntä voi kuulla yhtyeen kolmella ensimmäisellä albumilla.


title: John Arch

text: Awaken the Guardian -kiertueen jälkeen laulajan ja yhtyeen muiden jäsenten välit alkoivat viiletä pääasiassa ikäeron ja elämäntyylin takia, sillä Arch on huomattavasti vanhempi kuin yhtyeen muut jäsenet ja hänellä oli vakituinen työpaikka. Siitä huolimatta, että Arch oli kaikkien sanoituksien kirjoittaja ja osallistui myös musiikin säveltämiseen eikä ollut koskaan ollut poissa yhtyeen harjoituksista, muut pelkäsivät Archin jättävän yhtyeen, jos se lähtisi kiertueelle Eurooppaan. Kokouksessa, jossa Arch itse ei ollut mukana, yhtye päätti, että hänen oli valittava bändin ja työn välillä. Arch ei suostunut uskomaan, vaan kieltäytyi valitsemasta. Samana päivänä yhtyeen kitaristi Jim Matheos soitti hänelle ja kertoi yhtyeen päättäneen etsiä uuden laulajan.


title: John Arch

text: Muutaman vuoden päästä Dream Theater etsi uutta laulajaa. Muutaman kokeilun jälkeen Arch valittiin, mutta hän päättikin vetäytyä musiikkialalta ja keskittyä perhe-elämään. Mies tunsi kuitenkin sisällään vielä inspiraatiota eikä sulkenut kokonaan pois mahdollisuutta palata musiikin pariin. Vasta 17 vuotta myöhemmin Arch päätti tehdä sooloprojektin. Mukaan ilmoittautuivat vanhat ystävät, Dream Theaterin rumpali Mike Portnoy, Fates Warningin kitaristi Jim Matheos ja basisti Joe Vera. Matheos soitti myös pianoa. Tuloksena oli kahden kappaleen EP-levy "A Twist of Fate", jota julkaistiin vuonna 2003. Materiaalin kokonaispituus on hieman yli puoli tuntia. John Archin musiikin ystävät ympäri maailma olivat odottaneet 17 vuotta, ja odotus palkittiin hyvin.


title: John Arch

text: 19. tammikuuta 2011 Fates Warning kotisivujen kautta julkaistiin tieto, että John Arch ja Jim Matheos ovat studiossa ja työstävät täysimittaista studioalbumia. Mukana ovat myös kaikki muut Fates Warning yhtyeen jäsenet, vokalisti Ray Alder lukuun ottamatta. Tiedotteessa myös kerrottiin kollektiivin toimivan Arch / Matheos nimisenä bändinä ja levyä julkaistaan alkukesän paikkeilla Metal Blade levy-yhtiö kautta. Tämä uutinen sai heti todella lämpimän vastaanoton fanien keskuudessa, sillä tämä tuli kaikille yllätyksenä. Jo tässä vaiheessa uuden yhtyeen toivotetaan lähtevän kiertueelle.


title: Fall Out Boy

text: Fall Out Boy on vuonna 2001 perustettu yhdysvaltalainen rock-yhtye Wilmettestä, Illinoisista. Yhtyeeseen kuuluvat laulaja-kitaristi Patrick Stump, kitaristi Joe Trohman, basisti Pete Wentz ja rumpali Andy Hurley. Yhtye on julkaissut seitsemän studioalbumia.


title: Fall Out Boy

text: Joe Trohman ja Pete Wentz perustivat Fall Out Boyn alkuvuodesta 2001. He olivat aikaisemmin soittaneet Chicagossa eri yhtyeissä. Nyt he halusivat perustaa bändin, joka kuulosti enemmän niiltä artisteilta, joita he olivat kuunnelleet kasvaessaan, kuten Green Day, Descendents ja The Smiths. Trohman tapasi lukiota käyvän Patrick Stumpin kirjakaupassa. Trohman esitteli itsensä Stumpille kuultuaan tämän puhuvan Neurosis-yhtyeestä, josta he molemmat pitivät. Stump tuli koe-esiintymään rumpaliksi, mutta hänen äänialansa paljastuttua hänestä tehtiin laulaja. Wentz soitti bassoa ja Trohman kitaraa. Bändi värväsi vielä kaksi muuta chicagolaista muusikkoa: T.J. Raccinen kitaraan ja Miken rumpuihin. Seuraavana vuonna Fall Out Boy julkaisi itse demon ja sen jälkeen 28. toukokuuta 2002 Project Rocket-bändin kanssa "Split EP:n" Uprising Records -levy-yhtiöllä. Yhtye julkaisi Uprising Recordsilla mini-LP:n "Fall Out Boy's Evening Out With Your Girlfriend" vuonna 2003.


title: Fall Out Boy

text: Yhtyeellä ei ollut nimeä ensimmäisten keikkojen aikaan. Toisen keikkansa lopussa he pyysivät yleisöä huutamaan nimiehdotuksia. Joku yleisössä ehdotti nimeä Fallout Boy, ”Laskeumapoika”, joka viittaa "Simpsonit"-televisiosarjan hahmon Radioactive Manin apulaiseen.


title: Fall Out Boy

text: Minialbumin julkaisun jälkeen Andy Hurley, joka oli ennen soittanut Racetraitorissa, liittyi yhtyeeseen rumpaliksi. Patrick Stump otti toisen kitaran ja Raccine ja Mike lähtivät. Samana vuonna he siirtyivät Fueled by Ramenille ja julkaisivat ensimmäisen kokopitkän albuminsa, "Take This To Your Grave", 6. toukokuuta 2003. Yhtye sai Island Recordsilta ennakkoa voidakseen äänittää levyn, mutta siihen sisältyi etuosto-oikeus Fall Out Boyn seuraavaan albumiin. Rahoitus oli paikallaan, ja "Take This To Your Graven" nauhoitukset pidettiin Butch Vigin, Garbagen rumpalin Smart Studiosilla Madisonissa, Wisconsinissa.


title: Fall Out Boy

text: Singlejä "Grand Theft Autumn/Where Is Your Boy" ja "Saturday" soitettiin suurilla radiokanavilla ympäri maata ja albumi myi hyvin, ja seuraavan levyn ilmestymisen jälkeen se ylsi kultatasolle eli 500 000 myytyyn levyyn.


title: Fall Out Boy

text: Fall Out Boy kirjoitti sopimuksen Island Recordsin kanssa. Äänittäessä seuraavaa levyä he julkaisivat akustisen EP:n "My Heart Will Always Be The B-Side To My Tongue" Fueled by Ramenilla toukokuun 18. 2004. Se ylsi sijalle 153 Billboard Top 200-listalla, mikä oli heidän ensimmäinen listasijoituksensa. Kahden levyn paketti sisälsi myös DVD:n.


title: Fall Out Boy

text: 3. maaliskuuta 2005 Fall Out Boy julkaisi kolmannen albuminsa "From Under the Cork Tree", joka ylsi Billboard 200 -listalla sijalle 9 ja myi yli 68 000 kappaletta ensimmäisellä viikolla. Levy on myynyt yli 2,5 miljoonaa kopiota pelkästään Yhdysvalloissa. Aikaisemmin samana vuonna Pete Wentz yritti itsemurhaa, ja levyn raita "7 Minutes in Heaven (Atavan Halen)" kertoo tapahtumasta. Levyltä julkaistiin singleinä "Sugar, We're Goin Down", jonka video voitti MTV2 Awardin vuoden 2005 MTV Video Music Awardsissa, "Dance, Dance" sekä "A Little Less Sixteen Candles, a Little More 'Touch Me'". Kappaleet saivat paljon listasijoituksia, joihin FOB ei aikaisemmin ollut yltänyt, tuoden yhtyeen suuren yleisön suosioon.


title: Fall Out Boy

text:
6. helmikuuta 2007 Fall Out Boy julkaisi neljännen albuminsa "Infinity On High", jota myytiin ensimmäisellä viikolla 260 000 kappaletta. Ensimmäinen single "This Ain't a Scene, It's an Arms Race" saavutti ykkössijan Billboard Pop 100 -listalla ja kakkossijan Billboard Hot 100 -listalla. Levyltä on julkaistu myös singlet "The Carpal Tunnel of Love", "Thnks fr th Mmrs" ja "The Take Over, The Breaks Over".
Fall Out Boy esiintyi Timbalandin levyllä "Shock Value" kappaleessa "One and Only". Patrick lauloi kahdella Gym Class Heroes -yhtyeen kappaleella. Fall Out Boy julkaisi viidennen albuminsa "Folie à Deux" 16. joulukuuta, joka sisältää hitin "I Don't Care".


title: Fall Out Boy

text: Helmikuussa 2013 Fall Out Boy ilmoitti tekevänsä paluun. Yhtye julkaisi 4. helmikuuta 2013 uuden singlen, ”My Songs Know What You Did In The Dark”. Toukokuussa 2013 yhtye julkaisi uuden studioalbumin, nimeltään "Save Rock and Roll'.


title: Fall Out Boy

text: 2.6.2014 Wentz ilmoitti hänen ja Stumpin kirjoittavan uutta musiikkia. Myöhemmin tapahtuneessa Rock Sound-lehden tekemässä haastattelussa Fall out Boy ilmoitti uuden albumin olevan tulossa. Bändin kuudes studioalbumi ilmestyi vuoden 2015 alussa.


title: Fall Out Boy

text: "Centuries" on tulevan albumin pääsingle. Kappale julkistettiin BBC radio 1 kanavalla 8.9.2014. Seuraavana päivänä kappale julkaistiin maailmanlaajuisesti.


title: Fall Out Boy

text: Fall Out Boy tukee Invisible Children Inc.-järjestöä, joka auttaa Ugandan lapsia ja levittää tietoa siellä tapahtuvasta lasten sieppaamisesta lapsisotilaiksi. FOB kuvasi aiheesta musiikkivideon kappaleeseen "I'm Like a Lawyer with the Way I'm Always Trying to Get You Off (Me & You)". He esiintyivät myös kansainvälisessä ilmastonmuutoksen vuoksi järjestetyssä Live Earthissa 7. heinäkuuta 2007.


title: Fall Out Boy

text: Vaikka rumpali Andy Hurley on kasvissyöjä ja on tehnyt lahjoituksia PETA:lle, eläinoikeusjärjestöt ovat arvostelleet Fall Out Boy:ta koska he käyttivät simpansseja, orankia ja apinaa "Thnks fr th Mmrs" -musiikkivideolla. Järjestöjen vastustuksesta välittämättä Pete Wentz toi simpanssin Kerrang! Awardseihin. Vuonna 2006 Pete kuvattiin MTV Video Music Awardseissa mustavalkoisen apinan kanssa.


title: World Series of Poker 1975

text: World Series of Poker 1975 oli historiansa kuudes. Kauden aikana järjestettiin viisi turnausta, mestaruusturnaus mukaan lukien. Kyseisen turnauksen voitti Brian "Sailor" Roberts, jolle voitto oli ensimmäinen.


title: Gabriel Gotthard Sweidel

text: Gabriel Gotthard Sweidel, myös Sveidel tai Sweidell (s. 1744 – k. 22. maaliskuuta 1813 Turku) oli suomalainen kirkkomaalari ja maalariammattikunnan vanhin. Hän toimi maalarimestarina Turussa.


title: Gabriel Gotthard Sweidel

text: Hänen puolisonsa oli Gustava Sweidel, o.s. Bergstock, jonka kanssa hänet vihittiin 18.5.1786. Heidän poikansa Joel Robert Sveidel vihittiin papiksi 1820.


title: Gabriel Gotthard Sweidel

text: Sweidelin teoksia on Ateneumin taidemuseossa. Korppoon kirkkoon valmistui vuonna 1792 alttaritaulu ”Ehtoolisen asettaminen”, joka sijaitsee kirkon pohjoisseinällä. Lisäksi hän on maalannut alttaritaulun Kökarin kirkkoon 1803, Angelniemen kirkkoon 1811 ja Kokemäen kirkkoon.


title: Juankosken voimalaitos

text: Juankosken voimalaitos sijaitsee Kuopion Juankoskella Pohjois-Savossa. Se on Juankosken keskustan sekä ruukkialueen useiden teollisuusyritysten välittömässä läheisyydessä.


title: Juankosken voimalaitos

text: Juankosken Juantehdas käytti vesivoimaa sahan sekä vuodesta 1913 alkaen puuhiomon koneiden käyttämiseen jo ennen varsinaisen sähköntuotannon alkua. Alkuaikoina vesi johdettiin jokiuomasta tehdasalueen läpi siipirattaisiin, mutta sähköntuotantoa varten itse koski padottiin. Sähköntuotanto alkoi 1920-luvulla, ja se palveli aluksi kartanoa ja tehdasta. Koska voimalaitos tuotti sähköä pääasiassa teollisuudelle, oli käytössä normaalista poikkeava tuotantojännite.


title: Juankosken voimalaitos

text: Voimalaitos oli Juankosken kartonkitehdas Juantehtaan, myöhemmät nimet Kymi-Kymmene ja Stromsdal, omaisuutta. Se kuitenkin siirtyi Savon Voiman omistukseen ja vanhaa voimalaitosta käytettiin vielä 1980-luvullakin sähköntuotantoon. Uuden voimalaitoksen turbiinit sijoitettiin patoon vanhojen tilalle. Juankosken uusi voimalaitos valmistui vuonna 1995. Samassa yhteydessä vanha voimalaitos museoitiin kiertokäyntikohteeksi. Vanhan voimalaitoksen toimistotiloihin on myös valmistumassa sähkötekninen näyttely.


title: Juankosken voimalaitos

text: Juankosken vanhan voimalaitoksen voimansiirto generaattorille perustuu hihnavälitykseen: generaattoria pyörittää luonnonnahasta valmistettu hihna, jota voidaan kiristää siirtämällä liikkuvalla alustalla olevaa generaattoria. Generaattorin tuottaman jännitteen taajuuden yhteensopivuus verkkojännitteen kanssa tarkistetaan magnetoitujen metallikielien resonanssiin muuttuvassa magneettikentässä perustuvalla mittarilla (HZ-taajuusmittari) ja lopullisesti ns. pimeäkytkennällä. Tarkkaillaan verkon jännitetta kaksoisvolttimittarista, jotta sekä taajuus että jännitteet ovat samat generaattorin ja verkon kanssa. Kun sekä taajuus että jännite täsmäävät verkon arvojen kanssa, voidaan generaattori tahdistaa ja lopuksi kytkeä verkkoon.


title: Juankosken voimalaitos

text: Vanhan voimalaitoksen turbiinijärjestelmään verrattuna uuden laitoksen kaksi turbiinia ovat 90 asteen kulmassa. Uutta voimalaitosta etäkäytetään Kuopiosta, mutta laitoksella käy myös säännöllisesti yhtiön tarkastaja. Koska generaattoreissa yleisesti käytetään sähkömagneetteja järkevän hyötysuhteen saavuttamiseksi, niiden sähköntuotantoa ei voi käynnistää ilman sähkövirtaa. Tämän ongelman välttämiseksi Juankosken voimalassa on akkuvarmennus, joka riittää tuotannon ylösajoon.


title: Juankosken voimalaitos

text: Juankoski on osa Nilsiän reittiä: sen, Koivukosken ja Karjalankosken kautta Vuotjärvi laskee Akonveteen. Kanavan rakentamista Juankoskeen harkittiin jo Venäjän vallan aikaan, mutta kanava jätettiin rakentamatta. Vuotjärven ja Akonveden välistä matkustajaliikennettä on aikoinaan hoidettu mm. Juankosken ruukin omistaman kapearaiteisen rautatien avulla. Vuonna 2002 Juankosken ohittanut entinen puunuittokanava muutettiin laivaliikenteelle sopivaksi. Kanavalla on itsepalvelusulku.


title: Harri Kairavuo

text: Harri Kairavuo on suomalainen jalkapallomaalivahti, joka pelaa Grankulla IFK:ssa Ykkösessä.


title: Harri Kairavuo

text: Kairavuo siirtyi kaudeksi 2006 Kakkosen Laajasalon Palloseurasta FC Viikinkeihin. Hän nousi heti joukkueen ykkösmaalivahdiksi ja piti hyvillä torjunnoillaan joukkuetta pystyssä monessa ottelussa. Kaudella 2007 hän ei enää pystynyt pitämään paikkaa ykkösmaalivahtina ja kaudeksi 2008 hän siirtyi Ykköseen nousseen Grankulla IFK:n riveihin.


title: Luettelo Naruton sivuhahmoista

text: Tämä on luettelo manga- ja animesarja Naruton sivuhahmoista.Zaku Abumi () on ninja Otogakuresta ja kuului Chūnin-kokeeseen osallistuneeseen äänikolmikkoon.


title: Luettelo Naruton sivuhahmoista

text: Zakun menneisyydestä ei ole paljoa tietoa, mutta hän asui orpona Otogakuressa. Eräänä päivänä Orochimaru tarjosi Zakulle mahdollisuutta ryhtyä hänen alaisekseen. Zaku luuli Orochimarun uskovan hänen kykyihinsä, vaikka hän oli oikeasti Orochimarulle vain pelkkä pelinappula Sasuken kehon saantiin. Zakun käsiin on tehty leikkauksia ja pistetty onton putket käsien sisään. Kämmenissä on reiät, joita Zaku käyttää hyökkäyksiinsä.


title: Luettelo Naruton sivuhahmoista

text: Abumi, Kin Tsuchi ja Dosu Kinuta määrättiin tappaa Sasuke Chūnin-kokeen toisessa osiossa, kuoleman metsässä. Zaku taisteli Uchiha Sasukea vastaan, mutta hävisi. Kolmannessa osiossa, taistellessaan Aburame Shinoa vastaan, Shinon ötökät olivat tukkineet Zakun käsissä olevat reiät ja hänen yrittäessä käyttää ilmanpainehyökkäystään molemmat kädet räjähtivät. Ennen kolmannen vaiheen finaalia Dosu aikoi tappaa Gaaran, mutta siinä kävikin toisin päin. Myöhemmin Konohan vallankaappausyrityksessä, Orochimaru uhrasi Zakun ja Kinin manatessaan ensimmäisen ja toisen hogaken henkiin. Ketään ei siis äänikolmikosta jäänyt henkiin.Baki (バキ, Baki) on Gaaran, Kankuron ja Temarin ryhmänohjaaja. Chūnin-kokeiden aikaan hän luotti ryhmänsä taitoihin, vaikka olikin huolissaan Gaaran henkisestä tasapainosta ja siitä, ottaisiko Shukaku Gaarasta vallan. Baki murhasi Hayate Gekkon tämän saatua selville ääni- ja hiekkaninjojen suunnitelmasta tuhota Konoha. Baki myös johti taistelua Konohan stadionilla hyökkäyksen aikaan ja taisteli Genman kanssa, mutta he olivat yhtä hyviä eikä kumpikaan voittanut. Saadessaan tietää Orochimarun käyttäneen heitä hyväkseen hiekkaninjat solmivat taas liiton Konohan kanssa ja Baki muuttui huomattavasti paremmaksi ihmiseksi ja mahdollisesti katui tekojaan.Chōza Akimichi (秋道チョウザ, Akimichi Chōza) on Chōji Akimichin isä. Poikansa tapaan hän kuului Ino-Shika-Chō -kolmikkoon yhdessä Shikaku Naran ja Inoichi Yamanakan kanssa.Dan (ダン, Dan) oli Shizunen setä ja Tsunaden poikaystävä. Koska hänen pikkusiskonsa kuoli, kun kylään hyökättiin, Dan lupasi suojella rakkaitaan. Tästä syystä hän halusi tulla hokageksi. Hän kuitenkin kuoli taistelussa huolimatta Tsunaden epätoivoisista yrityksistä pelastaa hänet. Hänen kuolemansa jätti myös Tsunadelle kammon verta kohtaan, minkä takia hän lähti Konohasta yhdessä Shizunen kanssa.


title: Luettelo Naruton sivuhahmoista

text: Useita vuosia myöhemmin Orochimaru lupasi herättää Danin henkiin käyttämällä kiellettyä taitoa, mikäli Tsunade vastapalveluksena parantaisi Orochimarun kädet, jotka kolmas hokage oli muuttanut toimintakyvyttömiksi. Tsunade kuitenkin kieltäytyi, sillä ei halunnut antaa Orochimarulle mahdollisuutta hyökätä Konohaan.


title: Luettelo Naruton sivuhahmoista

text: Fū on Konohan kylän ANBU-ninja. Fū on Rootin eliittininja. Liikkuu aina Torunen kanssa.


title: Luettelo Naruton sivuhahmoista

text: Ensimmäinen esiintyminen jaksossa 454. Yamanaka on Danzoun henkivartija.


title: Luettelo Naruton sivuhahmoista

text: Gamabunta ("rupikonnakuningas") on kutsuttujen rupikonnien kuningas. Se on hyvin suuri (noin 100 metriä) ja se kutsutaan ainoastaan taisteluihin suurimpia vihollisia vastaan, sillä sen kutsuminen vaatii paljon chakraa.


title: Luettelo Naruton sivuhahmoista

text: Gamabunta nähtiin ensimmäisen kerran aivan sarjan alussa, kun se taisteli yhdessä Neljännen Hokagen kanssa hirviökettua vastaan. Tämän jälkeen hänet nähtiin kuitenkin vasta kun Jiraiya opetti Naruton kutsumaan rupikonnia. Jiraiya tönäisi Naruton alas jyrkänteeltä saadakseen tämän pelkäämään, mikä aktivoi hirviöketun chakran. Hän ei kuitenkaan uskonut Naruton kykenevän kutsumaan Gamabuntaa, joka ei ollut lainkaan tyytyväinen siihen, että se kutsuttiin kanjonin pohjalle. Gamabunta ei myöskään uskonut Naruton kutsuneen sen ennen kuin Naruto todisti pysyvänsä rimpuilevan Gamabuntan selässä koko päivän.


title: Luettelo Naruton sivuhahmoista

text: Kun Konoha joutui hyökkäyksen kohteeksi, Gamabunta auttoi Narutoa taistelussa Shukakuksi muuttunutta Gaaraa vastaan.Gamakichi (ガマ吉, Gamakichi) on rupikonna ja yksi Gamabuntan lapsista. Se nähtiin sarjassa ensimmäisen kerran Naruton taistellessa Shukakuksi muuttuvaa Gaaraa vastaan. Silloin Naruto yritti kutsua taisteluun Gamabuntan, mutta onnistui kutsumaan ainoastaan Gamakichin, josta ei ollut hyötyä taistelussa.


title: Luettelo Naruton sivuhahmoista

text: Myöhemmin Tsunade heikensi Jiraiyaa rohdollaan, minkä jälkeen he päätyivät taistelemaan yhdessä Orochimarua vastaan. Jiraiya yritti kutsua Gamabuntan, mutta heikon tilansa johdosta kykeni kutsumaan ainoastaan Gamakichin. Gamakichi on kuitenkin kutsuttu muutamaan kertaan tarkoituksella. Se on esimerkiksi kerran auttanut Jiraiyaa ja Narutoa tiedustelemaan Orochimarun piilopaikkaa.Hayate Gekkō (月光 ハヤテ, Gekkō Hayate) oli chūnin-kokeiden kolmannen osuuden karsintojen valvoja. Nimi Gekkō tarkoittaa kuunvaloa ja Hayate "nopea kuin tuuli". Molemmat ovat myös nimenä japanilaisten toisessa maailmansodassa käyttämille lentokoneille. Kun Hayate tavattiin ensimmäisen kerran, hän vaikutti huonokuntoiselta, sillä hänellä oli tummat silmänalukset ja hän yski koko ajan. Hän kuitenkin oli hyvin taitava muihin ikäisiinsä verrattuna.


title: Luettelo Naruton sivuhahmoista

text: Hayate oli ensimmäinen, joka sai tietää ääni- ja hiekkaninjojen solmimasta salaisesta liitosta ja suunnitelmasta hyökätä Konohaan sillä hän salakuunteli Bakin ja Kabuto Yakushin käymää keskustelua. Kaksikko kuitenkin tiesi Hayaten läsnäolosta ja Kabuto tarjoutui tappamaan hänet, mutta Baki sanoi tappavansa salakuuntelijan solmitun liiton nimissä, missä hän onnistuikin.


title: Luettelo Naruton sivuhahmoista

text: Hayaten rakastaja, Yugao Uzuki, vannoi kostavansa hänen kuolemansa. Kostaminen olisi hyvin hankalaa, sillä Baki liittyi myöhemmin takaisin Konohan liittolaisiin.Gen'yūmaru (幻幽丸, Gen'yūmaru) on Orochimarun entinen ruumis. Hän oli aiemmin Orochimarun vanki ja Kabuto käski hänen taistella muita vankeja vastaan vapauden saavuttaakseen. Gen'yūmaru voitti teurastaen kaikki muut vangit ja toivoi, että hänen klaaninsa, jolla Orochimaru oli tehnyt kokeita, vapautettaisiin. Ei kuitenkaan tiedetä, toteutettiinko tätä toivetta koskaan.


title: Luettelo Naruton sivuhahmoista

text: Orochimaru on todennut, että Gen'yūmaru on yhä tajuissaan Orochimarun uudessa ruumiissa eikä ole siis kokonaan kuollut.Hana Inuzuka (犬塚ハナ, Inuzuka Hana) on Kiba Inuzukan isosisko ja arvostettu eläinlääkäri. Hän taistelee yhdessä kolmen Koiran kanssa, joita kutsutaan nimellä Haimaru Sankyōdai (Haimaru-kolmoset). Hana on suuressa roolissa jaksossa 184, "Inuzuka Kiba's Long Day" (Kiba Inuzukan pitkä päivä).Tsume Inuzuka (犬塚ツメ, Inuzuka Tsume) on Hanan ja Kiban äiti. Useiden Inuzukan jäsenten tapaan, hän on myös ankara, mutta välittää perheestään. Konohan hyökkäyksen aikaan, hän taisteli yhdessä koiransa Kuromarun kanssa.


title: Luettelo Naruton sivuhahmoista

text: Kaiza oli Aallonmaasta kotoisin oleva nuori mies. Hän oli Tsunamin aviomies ja Inarin isäpuoli. Kaiza tunnetaan vieläkin Aallonmaassa sankarina, mutta Gatō teloitti tämän julkisesti Inarin nähden. Sen jälkeen Inari oli pitkään sulkeutunut suruunsa ja hiljainen, mutta Naruto muutti tätä pitkälti, ja lopulta Inari taisteli sillalla maanmiehiensä ja ryhmä 7:n kanssa Gatōn kätyreitä vastaan sillalla. Kaizan omasta kohtalostaan päätellen hän toivoi Inarinkin olevan rohkea ja tekevänsä ne asiat joita piti oikeana. Katsuyu (カツユ, Katsuyu) on etanakuningatar, jonka Tsunade kutsuu joskus taisteluihin. Gamabuntaan ja Mandan, Jiraiyan ja Orochimarun "avustajiin", verrattuna Katsuyu on hiljaisempi ja tottelevaisempi. Se kykenee luomaan itsestään pienempiä kopioita ja hajoamaan kokonaan suureksi määräksi kopioita. Se voi myös sylkeä kiveäkin sulattavaa happoa. Sillä on myös kyky parantaa haavoja.


title: Luettelo Naruton sivuhahmoista

text: Kimimaro on Orochimarun tappokone ja osaa kasvattaa lisää luita itsestään. Hän kuolee lopulta tautiinsa juuri kun oli tappamassa Gaaran ja Leen.Konohamaru (nimetty Konohan mukaan) on kolmannen hokagen lapsenlapsi ja Asuma Sarutobin veljenpoika. Konohamaru tunnetaan ainoastaan sukulaistensa ansiosta ja hän on sitä mieltä, ettei kukaan tunne häntä oikeasti. Vaikka hän oli juuri alkanut opiskella ninja-akatemiassa, hän järjesti jatkuvasti yllätyshyökkäyksiä isoisäänsä vastaan voittaakseen ja saadakseen tunnustusta. Konohamarun opettaja Ebisu yritti saada hänet lopettamaan tämän; Ebisun harmiksi Konohamaru tapasi Naruto Uzumakin, joka alkoi opettaa tätä "pahoille tavoille".


title: Luettelo Naruton sivuhahmoista

text: Konohamaru alkoi kunnioittaa Narutoa, koska tämä ei välittänyt sitä, että hän oli hokagen lapsenlapsi, vaan kohteli häntä kuin ketä tahansa muuta ihmistä.


title: Luettelo Naruton sivuhahmoista

text: Akatemiassa ja vapaa-ajallaan Konohamaru nähtiin tavallisesti yhdessä kahden ystävänsä, Udonin ja Moegin kanssa. Yhdessä he käyttävät samanlaisia laseja kuin Narutolla on ja yrittivät joskus varjostaa Narutoa. Sarjan toisessa osassa Konohamarusta ja hänen ystävistään on tullut geninejä ja heidän johtajakseen on valittu Ebisu.


title: Luettelo Naruton sivuhahmoista

text: Manda (マンダ, Manda) on suuri käärme, jonka Orochimaru kutsuu joskus taisteluihin. Se on tottelematon ja täynnä vihaa ja se vaatii satoja ihmisuhreja avustaan. Se ei epäröisi tappaa Orochimarua ilman uhrauksia. Käärme haluaisi myös päästä tappamaan Gamabuntan ja Katsuyun, jotka ovat Jiraiyan sekä Tsunaden kutsutut eläinapurit.


title: Luettelo Naruton sivuhahmoista

text: Kun Manda taisteli Orochimarun apuna Jiraiyaa ja Tsunadea vastaan, Tsunade onnistui sulkemaan Mandan suun Gamabuntan miekalla. Tämän seurauksena Manda uhkasi syödä Orochimarun ja Kabuton mikäli se vielä joskus kutsuttaisiin.


title: Luettelo Naruton sivuhahmoista

text: Manda kuoli Sasuken käytettyä häntä kilpenä Deidaran C0 vastaa, mutta Kabuto kloonasi hänestä Manda IIn, tehden kloonista isomman ja vaarallisemman kuin alkuperäinen.


title: Luettelo Naruton sivuhahmoista

text: Mifune on Raudan maan johtaja ja johtaa samurai armeijaa. Mifune esiintyi ensimmäisen kerran Naruto jaksossa 456. Mifunen naama on arpinen.


title: Luettelo Naruton sivuhahmoista

text: Tietoa nimestä Mifune: "Toshiro Mifune" oli kuuluisa Japanilainen näyttelijä, varsinkin samurai rooleistaan.


title: Luettelo Naruton sivuhahmoista

text: Mizukage () on Sumunkylän ja Sumunmaan johtaja ja johtaa Sumunkylän ninjoja.


title: Luettelo Naruton sivuhahmoista

text:
Mizukageja on ollut useita. Zabusa Momochi ja Haku yrittivät eliminoida yhden mizukagen mutta epäonnistuivat siinä.
Yagura () oli Sumunkylän neljäs mizukage. Hänen aikanaan Sumunkylän "oikea" johtaja oli Madara Uchiha.
Mei Terumi () on nykyinen ja viides mizukage.


title: Luettelo Naruton sivuhahmoista

text: Menma oli rosvojoukon jäsen. Joukon hyökättyä kylään Menma oli todistamassa kun yksi rosvoista tappoi miehen tämän lapsen silmien edessä. Rosvo oli tappamassa lasta, kun Menma iskikin hänet kuoliaaksi. Pelastettuaan tytön Menma putosi jyrkänteeltä ja menetti muistinsa käytettyään mielen tyhjentämää tekniikkaa.


title: Luettelo Naruton sivuhahmoista

text: Naruto näki tajuttoman Menman ajelehtimassa virran mukana ja vei hänet Konohaan parantumaan. Koska Menma ei muistanut nimeään, Naruto nimesi hänet Menmaksi. Ollessaan sairaalassa, Menman muisti kuitenkin palasi. Menma päätti jäädä kylään ja alkoi auttaa kyläläisiä antaakseen muille hyvän kuvan itsestään.


title: Luettelo Naruton sivuhahmoista

text: Kun kylä joutui roiston hyökkäyksen kohteeksi, Naruto lähti yhdessä Nejin ja Tentenin kanssa palauttamaan Menman muistia. Saavuttuaan kylään, johon Menman roistojoukko oli hyökännyt, Menma päätti puolustaa sitä. He rakensivat muurin ja taistelivat roistoja vastaan kunnes roistojen johtaja tuhosi padon, minkä seurauksena koko kylä uhkasi joutua tulvan viemäksi.


title: Luettelo Naruton sivuhahmoista

text: Menma kuitenkin pyysi Narutoa viemään hänet hylätylle kaivokselle, missä hän voisi räjäyttää maata tulvan tielle. Ennen kaivokselle pääsyään Menma paljasti ettei ollut oikeasti menettänyt muistiaan ja kiitti Narutoa avusta. Sitten hän meni kaivokseen, räjäytti sen ja kuoli räjähdyksessä.Moegi (モエギ, Moegi) on Konohamarun ja Udonin ystävä ja on osa Ebisun johtamaa genin-ryhmää.


title: Luettelo Naruton sivuhahmoista

text: Moegin posket ovat aina punaiset. Hän vaikuttaisi olevan ihastunut Konohamaruun ja ihailee Sakura Harunoa. Hän myös ihastui Sasuke Uchihaan tämän murtaessa kiven kädessään.Nawaki (縄樹, Nawaki) on Tsunaden pikkuveli. Moegin tapaan hänen poskensa ovat aina punaiset. Hän näyttää myös paljon Narutolta ja halusi Naruton tavoin hokageksi. Hänen isoisänsä olikin Ensimmäinen Hokage. Ylpeänä veljensä haaveista Tsunade antoi hänelle isoisiltään perimänsä kaulakorun. Nawaki kuitenkin kuoli seuraavana päivänä taistelukentällä. Orochimarun mukaan Nawaki oli niin runneltu, ettei Tsunade olisi tunnistanut häntä. Nawakin kuoleman vuoksi Tsunade vaati ryhmiin lisää parantajaninjoja.


title: Luettelo Naruton sivuhahmoista

text: Nawaki oli toinen niistä henkilöistä, jotka Orochimaru lupasi herättää henkiin, mikäli Tsunade parantaisi hänen kätensä. Tsunade kuitenkin kieltäytyi auttamasta Orochimarua.Neljäs kazekage (四代目風影, yondaime kazekage) oli Sunagakuren entinen johtaja. Hän oli Gaaran, Kankuron ja Temarin isä ja Karuran puoliso. Hän päätti siitä, että Shukaku suljettiin Gaaran sisään tarkoituksenaan muodostaa Gaarasta kylän ase. Gaara ei kuitenkaan kyennyt hallitsemaan kykyjään ja kazekage totesi, että Gaara oli epäonnistunut koe ja uhka kylälle. Hän lähetti Gaaran perään murhaajia, jotka epäonnistuivat tehtävässään.


title: Luettelo Naruton sivuhahmoista

text: Neljäs kazekage myös liittyi Orochimaruun toivoessaan tämän auttavan Sunagakuren loistoonsa. Tämä ei kuitenkaan sujunut niin kuin hän toivoi, sillä Orochimaru murhasi neljännen kazekagen juuri ennen chūnin-kokeita ja naamioitui sitten häneksi tarkoituksenaan murhata kolmas hokage. Ironisesti Gaarasta tuli seuraava kazekage.Shikaku Nara (奈良シカク, Nara Shikaku) on Shikamaru Naran isä. Poikansa tapaan hän oli osana Ino-Shika-Chō -kolmikkoa yhdessä Chōza Akimichin ja Inoichi Yamanakan kanssa.


title: Luettelo Naruton sivuhahmoista

text: Shikaku on naimisissa Yoshino Naran kanssa, joka on poikansa sanoin saanut kierrettyä hänet pikkurillinsä ympärille. Nara-klaanin perinteiden mukaisesti hän pitää peuraa, jonka sarvia hän käyttää rohtoihin.


title: Luettelo Naruton sivuhahmoista

text: Yhdessä entisten ryhmätovereittensa kanssa hän auttoi puolustamaan Konohaa ääni- ja hiekkaninjojen hyökkäykseltä.Genma Shiranui (不知火ゲンマ, Shiranui Genma) korvasi Hayate Gekkōn chūnin-kokeiden kolmannen osuuden valvojana Bakin tapettua tämän. Genma nähdään usein jonkinlainen tikku tai korsi suussa. Hän käyttää sitä myös aseenaan ampuen sen suustaan vihollista päin.


title: Luettelo Naruton sivuhahmoista

text: Kun Orochimaru hyökkäsi joukkoineen Konohaan, Genma taisteli Bakia vastaan tuloksetta sillä molemmat olivat yhtä hyviä. Myöhemmin Genma oli samassa ryhmässä Shizunen, Raido Namiashin ja Iwashi Tatamin kanssa. Hän ja Raido tapasivat sattumalta neljä äänininjaa, jotka veivät Sasuke Uchihaa Orochimarulle. Nelikon täytyi aktivoida toisen tason kirousmerkkinsä voittaakseen, mutta he haavoittuivat taistelussa silti.


title: Luettelo Naruton sivuhahmoista

text: Shizune löysi sitten Genman ja Raidon. Raido oli vahingoittunut huomattavasti ja Genma melkein kuollut. Shizune kuitenkin onnistui vakiinnuttaa heidän tilansa ja viemään Konohan sairaalaan. Äänininjat myöhemmin totesivat, että ilman kirousmerkkejään he olisivat hävinneet.


title: Luettelo Naruton sivuhahmoista

text:
Tenten kuuluu samaan ryhmään Rock Leen ja Neji Hyūgan kanssa. Hän ei ole tähän mennessä ollut kovinkaan suuressa roolissa Narutossa. Tenten on erikoistunut erilaisten heittoaseiden käyttöön. Hänen teoreettinen osumatarkkuutensa on ehdoton. Hän on myös sanonut ihailevansa legendaarista naisninja Tsunadea. Tenten käyttää usein aseenaan kokoontaittuvaa sauvaa. Hän näyttää sarjassa hieman tunteita Rock Leetä kohtaan.
Etsikää Gaara. Tenten lähtee muun Team Guyn kanssa etsimään Gaaraa, jonka Deidara oli siepannut Akatsukin toimesta vangitakseen häntäpedon, joka on vangittu Gaaran sisään.


title: Luettelo Naruton sivuhahmoista

text: Tonton (トントン, Tonton) on Tsunaden lemmikkiporsas, josta Shizune huolehtii. Se ei puhu ihmisten kieltä, mutta kykenee kommunikoimaan vinkumalla ja sekä Tsunade että Shizune kykenevät ymmärtämään sen puhetta. Tontonilla on myös hyvä hajuaisti, mistä on hyötyä jälkityksessä.Inoichi Yamanaka (山中いのいち, Yamanaka Inoichi) on Ino Yamanakan isä. Tyttärensä tapaan hän oli osana Ino-Shika-Chō-kolmikkoa yhdessä Shikaku Naran ja Chōza Akimichin kanssa. Shikaku ja Chōza kiusaavat häntä usein, koska hänellä on tytär eikä poika.


title: Brockhaus Enzyklopädie

text: Brockhaus Enzyklopädie (lyhyemmin Brockhaus) on saksankielinen tietosanakirja, jota yleisesti pidetään monien muunkielisten tietosanakirjojen esikuvana. Sen ensimmäinen painos ilmestyi vuosina 1796–1808 nimellä "Conversations-Lexicon". Vuonna 2005 julkaistu 21. painos käsittää noin 300 000 hakusanaa ja on saatavissa sekä painetussa että digitaalisessa muodossa (30 nidettä, noin 24 500 sivua).


title: Brockhaus Enzyklopädie

text: Ensimmäisen painoksen toimittamisen aloitti Renatus Gotthelf Löbel ja saattoi loppuun Friedrich Arnold Brockhaus, jonka mukaan tietosanakirja on nimetty 15. painoksesta lähtien ("Der große Brockhaus", 1928–1935). Kustantajana toimii nykyään "Bibliographisches Institut & F. A. Brockhaus AG". Täydellisen Brockhausin rinnalla tarjolla on myös erilaisia suppeampia versioita painetussa ja digitaalisessa muodossa.


title: Brockhaus Enzyklopädie

text: Brockhaus-tietosanakirjojen tavoitteena oli alusta lähtien tieteelliseen tutkimukseen perustuvan, ajankohtaisen tiedon esittäminen yleistajuisessa muodossa. Siten ne poikkesivat aiemmista tietosanakirjoista, jotka oli usein suunnattu lähinnä akateemiselle yleisölle. Brockhausin ratkaisu osoittautui suuntaa antavaksi ja sitä alettiin jäljitellä laajalti. Vuoden 1911 "Encyclopædia Britannica" luonnehtikin Brockhausia sanoin ”mikään hakuteos ei ole ollut hyödyllisempi tai menestyksekkäämpi tai useammin kopioitu, jäljitelty tai käännetty”.


title: Luhtakuusio

text: Luhtakuusio ("Pedicularis palustris") on kaksivuotinen ruohovartinen kasvi, joka kasvaa puoliloisena.


title: Luhtakuusio

text: Luhtakuusio kasvaa 15–30 cm korkeaksi. Sen lehdet ovat liuskaiset, punaiseen vivahtavat tummanvihreät. Ylempi puolikas varresta on kukintoa; torvimaiset kukat ovat violetinpunaisia ja kasvavat vuorotellen pienten lehtien kanssa.


title: Luhtakuusio

text: Luhtakuusiota tavataan Pohjois- ja Keski-Euroopassa ja Venäjällä suunnilleen Uralille asti.


title: Luhtakuusio

text: Luhtakuusio kasvaa kosteilla niityillä ja rannoilla.


title: Abigail Breslin

text: Abigail Kathleen Breslin (s. 14. huhtikuuta 1996 New York) on yhdysvaltalainen näyttelijä.


title: Abigail Breslin

text: Breslin oli vuoden 2007 Oscar-gaalassa ehdolla parhaan naissivuosan palkinnon saajaksi elokuvasta "Little Miss Sunshine". Hän oli tuolloin kymmenen vuoden ja yhdeksän kuukauden ikäinen ja siten viidenneksi nuorin ehdolla ollut naisnäyttelijä.


title: Abigail Breslin

text: Breslin näyttelee yhtä pääosaa vuonna 2015 alkaneessa kauhukomediasarjassa "Scream Queens".


title: Awad Hamad al-Bandar

text: Awad Hamad al-Bandar () (2. tammikuuta 1945 – 15. tammikuuta 2007) oli Irakin vallankumoustuomioistuimen päätuomari Saddam Husseinin valtakauden aikana. Hänet tuomittiin kuolemaan rikoksista ihmisyyttä vastaan Saddam Husseinin ja Saddamin velipuolen Barzan Ibrahim al-Tikritin tavoin vuonna 1982 tapahtuneesta al-Dujailin šiiakylän hävittämisestä ja 148 kyläläisen teloittamisesta. Kylään iskettiin sen jälkeen, kun Saddam oli joutunut siellä salamurhayrityksen kohteeksi. Awad Hamad al-Bandar toimi tuolloin vallankumoustuomioistuimen päätuomarina ja määräsi kyläläiset teloitettavaksi.


title: Awad Hamad al-Bandar

text: Awad Hamad al-Bandar oli määrä teloittaa Saddam Husseinin ja hänen velipuolensa kanssa samana päivänä 30. joulukuuta 2006, mutta teloitusta lykättiin hieman yli kaksi viikkoa, kunnes hänet ja Barzan Ibrahim al-Tikriti hirtettiin 15. tammikuuta 2007 ennen aamunkoittoa. Teloitukset pantiin toimeen Bagdadin koillisosassa Camp Al-Adalan tukikohdassa.


title: Julianna Rose Mauriello

text: Julianna Rose Mauriello (s. 26. toukokuuta 1991 New York, Yhdysvallat) on yhdysvaltalainen näyttelijä, joka tunnetaan Stephanien roolista "Lazy Town" -televisiosarjassa. Stephanie on "Lazy Townissa" kahdeksanvuotias, urheileva tyttö, jolla on vaaleanpunaiset hiukset. Mauriello itse on syntynyt vuonna 1991, eli hän on huomattavasti hahmoaan vanhempi. Hänellä on ruskeat hiukset ja hän harrastaa monia tanssilajeja baletista jazziin. Hän on näyttellyt myös lyhytelokuvassa "A Fix". Mauriellon isosisko Alex Mauriello on hänkin näyttelijä.


title: Hans Knauß

text: Hans Knauß (s. 9. helmikuuta 1971 Schladming, Itävalta) on itävaltalainen uransa lopettanut alppihiihtäjä.


title: Hans Knauß

text: Supersuurpujottelussa Knauß sijoittui hopealle Naganon olympialaisissa yhdessä sveitsin Didier Cuchen kanssa. Vuotta myöhemmin hän saavutti pronssia MM-kisoissa Vailissa samassa lajissa. St. Moritzin kisoissa 2003 hän tuli toiseksi suurpujottelussa heti Bode Millerin jälkeen.


title: Hans Knauß

text: Alppihiihdon maailmancupissa osakilpailuvoittoja kertyi seitsemän kappaletta. Vuoden 2004 lopulla Knauß kärysi dopingista ja seuraavan vuoden maaliskuussa hän sai 18 kuukauden kilpailukiellon. Kesällä 2005 hän ilmoitti uransa päättyneen.


title: World Series of Poker 1976

text: World Series of Poker 1976 oli historiansa seitsemäs. Kauden aikana järjestettiin kahdeksan turnausta, mestaruusturnaus mukaan lukien. Mestaruusturnauksen voitti Doyle Brunson, jolle turnauksen voitto oli ensimmäinen.


title: Steel-kitara

text: Steel-kitara on kitara, jota soitetaan vaakatasossa joko soittajan sylissä tai virettä muuttavin pedaalein varustetussa telineessä. Steel-kitaran runkoon on asennettu 1–4 otelautaa, jotka on viritetty lähes minkä vain sointujen mukaan. Pedal steel -kitarassa soittimen viritystä voi muunnella soiton aikana pedaalien, ja polvivipujen avulla. Steel-kitaraa näppäillään oikealla kädellä sormi-plektroilla, ja vasemmalla kädellä liu'utetaan kielillä teräksistä puikkoa.


title: Steel-kitara

text: Pedal steel -kitarassa on tavallisimmin kaksi kymmenkielistä kaulaa, joista toisessa soi avoimena E-duurisoinnun säveliä. Kahta pedaalia painamalla ääni nousee A-duuriksi. Toisessa kaulassa on pohjasävelenä F ja muilla kielillä C6-soinnun sävelet. Tässä kaulassa on useampia pedaaleja, joilla saa aikaan useampia sointuja kuin ensimmäisellä kaulalla. Kaulojen, kielten ja pedaalien määrä voi kuitenkin vaihdella, ja pedaalien lisäksi tai niiden sijasta soittimessa voi olla polvella käytettäviä vipuja. Pedal steel -kitaran kauloissa ei ole nauhoja vaan ainoastaan niitä markkeeraavat ohjausviivat; tämä on yksi tapa saada aikaan soittimen soinnille tyypillisiä glissandoja, liukumia sävelestä toiseen, joita voidaan tehdä myös pedaaleilla ja polvivivuilla.


title: Steel-kitara

text: Steel-kitaran edeltäjiä olivat ukulele ja havaijinkitara. Soitin sähköistettiin 1930-luvulla. 1940-luvulla sitä muokattiin etenkin country-musiikissa käytettäväksi "pedal steel guitar":iksi. Suomessa soittimen pioneerina tunnetaan Olli Haavisto.. Toinen huomattava suomalainen steel-kitaristi oli pitkään lajissaan ainoana toiminut Roy Rabb.


title: Steel-kitara

text: Kansainvälisesti merkittäviä "pedal steel" -kitaristeja ovat olleet muun muassa Buddy Emmons, Red Rhodes ja Led Zeppelin-kitaristi Jimmy Page.


title: Kanaali

text: Kanaali voi tarkoittaa ainakin seuraavia:


title: Reason to Live

text: Reason to Live on Kiss-yhtyeen kappale albumilta Crazy Nights "(1987)". Julkaistiin singlenä vuonna 1987, laulu osoittautui pieneksi hitiksi päästen brittilistoilla Top-40 joukkoon. Singlen b-raitana oli Gene Simmonsin laulama kappale ”Thief in the Night”.


title: Reason to Live

text: ”Reason to Liven” kirjoitti laulaja/kitaristi Paul Stanley ammattilaislaulutekijä Desmond Childin kanssa. Laulu on tyypillinen heviballadi. Musiikkivideo tehtiin edistämään singlen myyntiä. Video sai pyöritystä suhteellisen hyvin MTV:llä ja sen ohjasi ja Marty Callner.


title: Ivan Milat

text:
Ivan Robert Marko Milat (s. 27. joulukuuta 1944) on sarjamurhaaja, jonka uhreiksi joutui useita retkeilijöitä Australian Uudessa Etelä-Walesissa.
Sarjamurhatapaus tuli julkiseen tietoon 20. syyskuuta 1992, kun metsästä löytyi kahden surmatun ruumiit. Ensimmäisen löysivät sattumalta Ken Seily ja Keith Caldwell 20. syyskuuta. Seuraavana päivänä poliisikonstaapelit Roger Gough ja Suzanne Roberts löysivät kolmenkymmenen metrin päässä ensimmäisestä ruumiista myös toisen. Poliisi tiedotti, että vainajat olivat brittituristit Caroline Clarke ja Joanne Walters. Kumpaakin oli puukotettu ja Clarkea lisäksi ammuttu.


title: Ivan Milat

text: Lokakuussa 1993 löytyivät kuolleina vuodesta 1989 kadoksissa olleet 19-vuotiaat James Gibson ja Deborah Everist. Heidät oli puukotettu kuoliaiksi.


title: Ivan Milat

text: 20-vuotias müncheniläinen Simone Schmidl löydettiin surmattuna 1. marraskuuta 1993. Hän oli kadonnut 20. tammikuuta 1991. Läheltä häntä löytyivät 3. marraskuuta saksalaisten Anja Susanne Habschiedin (20) ja Gabor Kurt Neugebauerin (21) ruumiit. Kuten muitakin uhreja, heitä oli puukotettu ja/tai ammuttu ja käytetty seksuaalisesti hyväksi.


title: Ivan Milat

text: Läpimurto murhatutkimuksissa saavutettiin vuonna 1994. Todistajiksi tuotu 20-vuotias retkeilijäjanainen sekä brittituristi Paul Onions. Sarjamurhaaja oli tarjonnut kummallekin kyytiä vuonna 1990. Milat yritti epäonnistuneesti murhata liftarit. Onions tunnisti kuljettajan myöhemmin poliisin valokuvista. Maaliskuussa 1996 alkanut oikeudenkäynti johti Milatin tuomitsemiseen elinkautiseen vankeusrangaistukseen seitsemästä murhasta.


title: Ivan Milat

text: Vaikka Milat on todistetusti tappanut vain seitsemän ihmistä, mm. hänen veljensä Boris arvioi haastattelussa toukokuussa 2005, että Milatilla olisi ollut kaikkiaan noin 20 uhria. Veli myös totesi, että "kaikkialla, missä Ivan on työskennellyt, ihmisiä on kadonnut". Tällä hetkellä Australiassa on kymmenen selvittämätöntä murhatapausta, joista poliisi epäilee Milatia.


title: Aleksei Morozov

text: Aleksei Aleksejevitš Morozov (, s. 16. helmikuuta 1977 Moskova, Venäjän SFNT, Neuvostoliitto) on venäläinen jääkiekkoilija, pelipaikaltaan oikea laitahyökkääjä. Morozov on edustanut kaudesta 2013–2014 KHL-seura TsSKA Moskovaa. Aiemmin hän on pelannut Krylja Sovetovissa Venäjän superliigassa, Pittsburgh Penguinsissa NHL:ssä sekä Ak Bars Kazanissa Venäjän superliigassa ja KHL:ssä.


title: Aleksei Morozov

text: Morozov joukkueineen voitti Euroopan seurajoukkueiden mestaruusturnauksen vuonna 2007 ja hänet valittiin turnauksen parhaaksi pelaajaksi kolmessa ottelussa keräämillään tehopisteillä 2 + 8 = 10. Morozov on ollut voittamassa myös KHL-liigan ensimmäistä mestaruutta vuonna 2009 Kazanin joukkueessa ja oli pudotuspelien pistepörssin voittaja. Hän oli voittamassa KHL:n mestaruutta Kazanissa myös kaudella 2009–2010.


title: Aleksei Morozov

text: Morozov on voittanut kaksi jääkiekon maailmanmestaruutta Venäjän maajoukkueessa vuosina 2008 ja 2009. Hänellä on lisäksi olympiahopeaa vuoden 1998 talviolympialaisista, sekä pronssia vuoden 2007 maailmanmestaruuskilpailuista. Hän voitti vuoden 2007 maailmanmestaruuskilpailujen maalipörssin ja valittiin turnauksen parhaaksi hyökkääjäksi.


title: Wieliczkan suolakaivos

text: Wieliczkan suolakaivos on Unescon maailmanperintöluetteloon kuuluva puolalainen suolakaivos 15 kilometrin päässä Krakovasta. Kaivos on yksi maailman vanhimmista, ja se tuotti suolaa yhtäjaksoisesti 700 vuotta 1300-luvulta aina vuoteen 2007 asti.


title: Wieliczkan suolakaivos

text: Kaupallinen kaivostoiminta päättyi Wieliczkassa vuonna 1996 tulvaongelmien ja suolan alhaisen hinnan vuoksi, mutta suolaa louhittiin viime vuosiin asti matkamuistoksi.


title: Wieliczkan suolakaivos

text: Unesco listasi Wieliczkan kaivoksen maailmanperintökohteeksi vuonna 1978. Kohteen erikoisuuksia ovat suolasta rakennetut kappelit taidokkaine suolasta veistettyine koristeineen, patsaineen ja kruunuineen. Kaivoksessa käy vuosittain 1,2 miljoonaa vierailijaa.


title: Kyläkarhiainen

text: Kyläkarhiainen ("Carduus crispus") on Euroopassa ja Aasiassa laajalle levinnyt ohdaketta muistuttava asterikasvi.


title: Kyläkarhiainen

text: Kyläkarhiainen kasvaa 50–180 cm korkeaksi. Varsi on harmahtava, tiheään seittikarvainen ja siinä on piikkisiä siipipalteita. Piikit ovat hennohkoja ja enintään 2,5 millimetrin pituisia. Lehdet ovat pariliuskaiset, päältä tummanvihreät, alta vaaleanharmaan karvan peitossa. Kukkamykeröt ovat nuppuina piikkipintaisia palloja, tiheitä ja pystyjä. Kukan auettua esiin tulevat purppuranpunaiset teriöt.


title: Kyläkarhiainen

text:
Kyläkarhiaista tavataan lähes koko Euroopassa Ranskasta itään Keski-Aasiaan ja satunnaisesti aina Japaniin saakka. Lajia tavataan tulokaslajina myös Pohjois-Amerikassa. Suomessa kyläkarhiaista tavataan lähes koko maasta aivan pohjoisinta Lappia lukuun ottamatta, mutta lajin esiintyminen on laikuttaista. Yleisin se on Etelä-Suomessa ja toisaalta Kainuusta Keski-Lappiin ulottuvalla vyöhykkeellä. Suomessa kyläkarhiainen on muinaistulokas.
Kyläkarhiainen kasvaa pihoilla, joutomailla, linnoitus- ja kasarmialueilla, pelloilla, pientareilla ja tienvarsilla.


title: Tippi Hedren

text: Nathalie Kay ”Tippi” Hedren (s. 19. tammikuuta 1930 New Ulm, Minnesota) on yhdysvaltalainen näyttelijä, jonka tunnetuin roolityö on Melanie Danielsin rooli Alfred Hitchcockin ohjaamassa elokuvassa Linnut (1963). Hedren on näytellyt jo kuuden vuosikymmenen ajan, ja hän on toiminut aktiivisesti eläinten etujen ja turvan puolesta muun muassa perustamalla Los Angelesiin vuonna 1983 eläinten suojelualueen nimeltä Shambala Preserve. Hän hoitaa muun muassa Michael Jacksonin lemmikkitiikereitä.


title: Tippi Hedren

text: Hedren syntyi New Ulmissa, Minnesotassa vuonna 1930. Hänen äitinsä oli saksalais-norjalainen ja isänsä ruotsalainen. Lempinimen ”Tippi” hän sai isältään. Hedren on ollut naimisissa neljästi, ja hänellä on yksi tytär, Melanie Griffith, joka on myös näyttelijä. Hedren ja Griffith ovat näytelleet yhdessä kaikkiaan kuudessa elokuvassa. Hedren on näyttelijä Dakota Johnsonin isoäiti.


title: Tippi Hedren

text: Hedren työskenteli 1950–1960-luvulla mallina muun muassa mainoksissa, ja elokuvaohjaaja Alfred Hitchcock löysi hänet etsiessään Grace Kellyn kaltaista näyttelijätärtä. Hitchcock teki Hedrenin kanssa henkilökohtaisesti monivuotisen sopimuksen ja painosti sekä valmensi tätä poikkeuksellisen intensiivisesti, määräten jopa pukeutumistyylin. Hitchcock myös ilmoitti, että näyttelijättären lempinimi olisi kirjoitettava puolilainausmerkkeihin: ’Tippi’.


title: Tippi Hedren

text: Ensimmäisestä roolisuorituksestaan elokuvassa Linnut (1963) Hedren sai uuden tulokkaan Golden Globe -palkinnon. Elokuvakriitikot eivät kuitenkaan vielä vakuuttuneet vaan kritisoivat häntä muun muassa liiallisesta passiivisuudesta. Vuonna 1964 julkaistiin seuraava Hitchcockin ja Hedrenin yhteinen elokuva, Marnie – vaarallisella tiellä. Tällä kertaa Hedreniä syytettiin jopa yli-ilmeikkäästä näyttelystä. Elokuvakriitikoiden arvostuksen hän saikin puolelleen monien mielestä vasta vuosia myöhemmin.


title: Tippi Hedren

text: Hedrenin ja Hitchcockin suhteesta kerrotaan HBO:n televisioelokuvassa "The Girl".


title: Kemiallinen kaasufaasipinnoitus

text: Kemiallinen kaasufaasipinnoitus ("Chemical Vapour Deposition", CVD) on monipuolinen prosessi materiaalien pinnoittamiseen tasapaksuilla kalvoilla ja yleensäkin luomaan mikrorakenteellisesti erinomaisia materiaalikerrostumia esimerkiksi synteettisten timanttien valmistuksessa. Erilaisia kemiallisia kaasufaasipinnoitusmenetelmiä on hyödynnetty useilla teollisuuden aloilla jo vuosia, koska sen avulla voidaan saada aikaan tuotteita, joita on todella vaikea valmistaa muilla menetelmillä. Tasapaksuja ohuita kiteisiä kalvoja tai päällysteitä voidaan pinnoittaa hyvinkin erilaisten materiaalien pinnoille.


title: Kemiallinen kaasufaasipinnoitus

text: CVD-pinnoitusta käytetään erityisen paljon puolijohdeteollisuudessa eri materiaaleista koostuvien ohutkalvorakenteiden kasvattamiseen. Tyypillisessä CVD-prosessissa pinnoitettava kappale, jota sanotaan substraatiksi, altistetaan yhdelle tai useammalle kaasumaiselle lähtöaineelle, jotka reagoivat tai hajoavat substraatin pinnalla muodostaen halutun kalvon. Tällä tavoin menetelmä eroaa fysikaalisesta kaasufaasipinnoituksesta (Physical Vapour Deposition, PVD), jossa pinnoite ei reagoi substraatin kanssa . Prosessissa syntyneet reaktiotuotteet ja kantokaasut huuhdellaan kaasuvirralla pois. Useat kemikaalit ja myös metallit saadaan tyhjiön ja lämmön avulla höyrystymään eli siirtymään kaasufaasiin. Kaasuuntumista voidaan tehostaa eri tekniikoilla, kuten ultraäänellä tai plasmalla, mitä hyödynnetään CVD-tekniikan eri muodoissa.


title: Kemiallinen kaasufaasipinnoitus

text: CVD-pinnoitustekniikan käyttö on yleistä puolijohteiden ja monenlaisten instrumenttien valmistuksessa käytettyjen erilaisten kalvojen kasvattamisessa, kuten amorfinen piikalvo, ohutkalvo-optiikka, hiilikuitu, filamentti, TFT-näytöt, hiilinanoputki, piidioksidi, pii-germanium-doping, volframi, piinitridi, piioksinitridi, titaaninitridi, ja monien high-k-dielektristen eristekalvojen kasvatuksessa. CVD-menetelmää käytetään myös synteettisten timanttien valmistuksessa ja työstökoneen terien pinnoituksessa.


title: Kemiallinen kaasufaasipinnoitus

text: Kemiallisella kaasufaasipinnoituksella tarkoitetaan pinnoitusmenetelmien joukkoa, jossa pinnoitus muodostetaan kaasu- tai höyryolomuodossa olevista lähtöaineista eli prekursoreista. Pinnoitus muodostuu kaasun tiivistyessä pinnoitettavalle pinnalle ja reagoidessa sen kanssa. Yleensä kaasufaasipinnoituksella muodostetaan ohutkalvoja, mutta jopa 25 mm paksuja pinnoitekerroksia voidaan onnistuneesti muodostaa tällä menetelmällä. Muodostetut pinnoitteet ovat yleensä huokosettomia, tasapaksuja ja niiden adheesio pinnan kanssa on hyvä. Lisäksi pinnoitteiden mikrorakenteet ovat hallitusti muodostuneita. Muodostunut pinnoite voi olla kiteinen, amorfinen, yksittäiskide tai jauhe.


title: Kemiallinen kaasufaasipinnoitus

text: Kemiallisessa kaasufaasipinnoituksessa kaikki reagoivat aineet voivat olla kaasufaasissa tai osa myös itse pinnoitettavasta alueesta peräisin. Menetelmän reaktiot voidaan aktivoida niin lämmön vaikutuksella kuin fotoneilla, elektroneilla, ioneilla tai plasmalla. Lämmön avulla aktivoiduille kaasufaasipinnoitusreaktioille lämpötilat ovat tyypillisesti välillä 800–1100 °C.


title: Kemiallinen kaasufaasipinnoitus

text: Kemiallisessa kaasufaasipinnoituksessa käytettyjä yhdisteitä ovat fluoridit, kloridit, bromidit, jodidit, organometalliset aineet, hiilivedyt, fosforitrifluoridit ja ammoniumkompleksit. Pinnoitettavia aineita puolestaan ovat eri metallit ja metalliseokset, metalliyhdisteet, boori, pii, hiili, boridit, silisidit, karbidit, oksidit ja sulfidit. Useat kaasufaasipinnoituksessa käytettävät prekursori- ja päästökaasut ovat myrkyllisiä tai hyvin korrodoivia, joten menetelmää käytettäessä on huomioitava aineiden ja päästöjen turvallinen käsittely ja hävittäminen.


title: Kemiallinen kaasufaasipinnoitus

text: CVD-tekniikasta on monia muunnelmia, jotka eroavat toisistaan kemiallisten reaktioiden aktivoinnin ja prosessiolosuhteiden mukaan:Seuraavaksi esitellään joitakin CVD-menetelmiä tarkemmin:


title: Kemiallinen kaasufaasipinnoitus

text: Termisessä CVD:ssä reaktion aktivointiin tarvittava energia tuodaan systeemiin lämpönä; vaadittavat lämpötilat ovat yleensä noin 800 – 2 000 °C. Termistä kemiallista kaasufaasipinnoitusta voidaan suorittaa kahdessa erilaisessa järjestelmässä: kuumaseinämä- ja kylmäseinämäreaktoreissa.


title: Kemiallinen kaasufaasipinnoitus

text: Kuumaseinämäreaktori on pohjimmiltaan vastuselementtien lämmittämä polttouuni. Menetelmässä pinnoitettavat osat asetetaan reaktoriin, lämpötila nostetaan vaaditulle tasolle ja reaktiokaasut tuodaan reaktoriin. Tällaiset reaktorit ovat usein tarpeeksi suuria, jotta jopa satojen osien pinnoitus yhdellä kertaa on mahdollista. Kuumaseinämäreaktorin etu on tarkka lämpötilan hallinta – haittana sillä on säännöllisen puhdistuksen tarve; depositio tapahtuu joka puolella reaktoria eli osien pintojen lisäksi myös itse reaktorin seinämillä. Esimerkiksi TiC-päällystettyjä leikkaustyökaluja ja seostettua piitä puolijohdetarkoitukseen valmistetaan kuumaseinämäreaktoreissa. Tyypillinen paine on noin 130 Pa (1 Torr).


title: Kemiallinen kaasufaasipinnoitus

text: Kylmäseinämäreaktorissa pinnoitettavaa kasvualustaa lämmitetään suoraan induktion tai säteilylämmityksen avulla samalla, kun muu reaktori pysyy viileämpänä. Pinnoitusreaktiot tapahtuvat suurimman lämpötilan alueella, jolloin ne keskittyvät kasvualustalle kammion seinämien sijasta. Tietyt kylmäseinämäreaktorit soveltuvat jatkuvaan käyttöön. Esimerkiksi TiO-päällysteisiä aurinkokennoja sekä boori-fosfori-silikaattilasilla passivoituja puolijohteita valmistetaan kylmäseinämäreaktoreissa. Paineet vaihtelevat yleensä 130 – 101 325 Pa (1 Torr – 1 atm) välillä.